Kenta lizer d’ar Gorintianed - Diocèse de Quimper\nEr bloavez 50, e-noa Paol savet an Iliz er porz-mor braz Korint. Er gêr bayan-se, el leh ma oa braz an dizursiou kalz kristenien, nevez deuet d’ar feiz, ne zeuent ket a-benn d’en em zizober euz ar menoziou payan (da skouer war adsao ar horvou da veo), ha muioh c’hoaz da drei kein da zoareou payan da veva. Hag ahano e teue skoueriou fall : dizunaniez, gadaliez, orgedèrèz, evadegou, pe diboellèrèz a beb seurt er bodadegou.\nPaol e-noa bet kelou a gement-se hag a felle dezañ merka ar pez a zo da gredi hag an doareou-buez a zo da ren.\nSalud ha bennoz\nI. 1 Paol, galvet da veza abostol Jezuz Krist, dre volontez Doue, ha Sosten or breur, 2 da Iliz Doue a zo e Korint, d’ar re a zo bet santelleet en Aotrou Krist ha galvet da veza sent, evel d’ar re oll a halv Ano Jezuz Krist on Aotrou, e-neus forz peleh e vefem, int-i ha ni, 3 deoh gras ha peoh a-berz Doue on Tad hag a-berz Jezuz Krist on Aotrou., 4 Trugarekaad a ran Doue bepred ablamour deoh evid gras Doue a zo bet roet deoh er Hrist Jezuz. 5 Peogwir oh bet pinvidikeet ennañ e peb tra, e peb komz hag e peb gouiziegez, 6 evel ma ’z eo bet starteet en ho touez an testeni roet d’ar Hrist... 7 Evel-se ne vank gras ebed deoh endra ma hortozit diskuliadur an Aotrou Krist ; 8 Eñ ivez a zalho mad ahanoh beteg penn, deoh da veza direbech pa erruo Deiz an Aotrou Krist. 9 feal eo Doue, eñ hag e-neus ho kalvet da veva en unaniez : gand e vab Jezuz Krist an Aotrou.\nDizunaniez en Iliz\n10 Hoh aspedi a ran, va breudeur, en ano on Aotrou Jezuz Krist, lavarit armemez tra, diwallit na ve dizunaniez en ho touez, bezit unanet stard er memezspered, er memez menoz, 11 rag diskouezet eo bet din diwar ho penn, breudeur, gand tud Kloe, ez eus rendaelou etrezoh. 12 Setu amañ va soñj : peb hini ahanoh a lavar : me ’zo evid Paol, me ’zo evid Apollos, me evid Kefas, me evid ar Hrist. 13 Daoust ha rannet eo ar Hrist ? Daoust ha Paal a zo bet staget ouz ar groaz ? Daoust hag en ano Paol ez oh bet badezet ? 14 a drugarez Doue n’am-eus badezet nikun ahanoh nemed Krispus ha Kaius. 15 Evel-se ne hell den lavared e vefeh bet badezet em ano. 16 Ha c’hoaz ! Badezet am-eus ive famill Stefanas, a-hend-all, n’ouzon ket ha badezet am-befe unan bennag all. 17 rag ar Hrist n’e-neus ket kaset ahanon da vadezi, med da embann ar Helou-mad, ha n’eo ket gand komz ar furnez, en aon na vefe kaset da netra kroaz ar Hrist.\nFurnez ha follentez\n18 Rag komz ar groaz a zo e gwirionez follentez evid ar re a zo en argoll, med evid ar re a zo salvet, evidom-ni, ez eo galloud a Zoue. 19 Rag skrivet eo : distruj a rin furnez ar re fur ha kas da netra skiant an dud skiantek. 20 E peleh ema an den fur ? E peleh an doktor war al lezenn ? E peleh rendaeler ar bed-mañ ? Daoust ha n’e-neus ket Doue lakeet furnez ar bed-mañ da bennfolli ? 21 Rag peogwir n’e-neus ket ar bed, gand ar furnez, anavezet Doue e furnez Doue, ez eo plijet da Zoue salvi ar re a gred, dre follentez an embannadur. 22 P’ema ar Juzevien o houlenn burzudou hag ar Hresianed o klask furnez, 23 ni a-vad, a embann eur Hrist staget ouz ar groaz, eur skoill evid ar Juzevien, eur follentez evid ar bayaned. 24 Med evid ar re a zo galvet gand Doue, koulz Juzevien ha Gresianed, ez eo ar Hrist nerz Doue ha furnez Doue, 25 rag follentez Doue a zo furroh eged an dud, ha gwanded Doue kreñvoh eged an dud.\n26 Komprenit, breudeur, piou ez oh, c’hwi hag a zo bet galvet gand Doue, rag gwelit, n’eus ket en ho touez, kalz a dud fur hervez ar bed, na kalz a dud galloudeg, na kalz a dud a lignez uhel. 27 Med dibabet e-neus Doue ar pez a zo foll evid ober mez d’an dud fur, ar pez a zo gwan er bed-mañ evid ober mez d’an dud kreñv, 28 ha dibabet e-neus Doue ar pez a zo a lignez izel, ar pez a zo disprizet, ar pez n’eo netra, evid kas da netra ar pez a zo anezañ, 29 evid na zeuio den da lorha dirag Doue, 30 rag drezañ emaoh e Jezuz Krist deuet da veza evidom, dre hras Doue, furnez, justis, santelez ha dasprenadur. 31 Evel-se, evel m’eo skrivet, an den lorheg, dezañ lakaad e lorh en Aotrou.\nPaol o prezeg e Korint\nII. 1 P’on deuet davedoh n’eo ket gand levezon ar gomz pe ar furnez eo ez on deuet da embann deoh mister Doue. 2 En ho touez n’eo ket fellet ganin anaoud netra all ebed nemed Jezuz Krist ha Jezuz Krist bet staget ouz ar groaz. 3 Disterig, aonig ha krenidig on degouezet en ho touez. 4 Va homzou ha va embannadur ne zeue ket o nerz euz ar furnez, med diskuill a reent eo nerz Doue ha galloud ar Spered eo a bare enno, 5 evid ma vefe diazezet ho feiz n’eo ket a-vad war furnez mab den, med war galloud Doue. 6 Koulskoude eo euz furnez e vez ano ganeom pa gomzom dirag ar gristenien peurvad, med n’eo ket a-vad euz furnez ar bed, nag euz hini ar re a ra o mistri war ar bed hag a zo o vond da goll. 7 Komz a reom er hontrol euz furnez Doue er mister dalhet kuzet, pourchaset gand Doue araog ar hantvejou evid rei deom or gloar. 8 Eur furnez eo ha n’eo ket anavezet gand hini ebed euz mistri ar bed-mañ, rag m’o-defe anavezet anezi, morse n’o-defe staget an Aotrou a hloar ouz ar groaz. 9 Hervez ar Skritur, ar pez n’e-neus morse an den gwelet gand e zaoulagad, na klevet gand e ziskouarn, ar pez n’eo ket bet diwanet en e galon, kement-se a zo bet greet gand Doue, evid ar re o-deus karantez evitañ.\n10 Deom-ni eo e-neus Doue o diskuliet dre ar Spered, rag ar Spered a wel peb tra beteg donderiou Doue zoken. 11 Pehini euz an dud a anavez ar pez a zo en den nemed ar spered-den a zo ennañ. Evel-se ivez ne anavez den ar pez a zo e Doue nemed spered Doue. 12 Ni a-vad n’eo ket spered ar bed on-eus resevet, med ar Spered a zeu euz a Zoue, evid rei deom da anaoud an donzeon a zeu deom dre hras Doue. 13 Hag ano a vez ganeom anezo n’eo ket gand komzou desket diwar or furnez-den, med diwar komzou a zeu deom euz ar Spered, o tisplega evel-se an traou speredel gand komzou speredel. 15 An den speredel avad a intent peb tra ha n’eo intentet gand den. 16 Rag piou e-neus anavezet menoz an Aotrou da helloud e gentelia ? Ni avad a zo ganirn menoz ar Hrist.\nLabour prezegerien ar feiz\nIII. 1 Evidon-me, breudeur, n’am-eus ket gellet komz deoh evel da dud ha ga zo ganto ar Spered, med netra nemed evel da dud ha n’eus ganto nemed o natur-den, evel da vugaligou ar Hrist. 2 Lêz eo am-eus roet deoh da eva ha n’eo ket boued sasun, ne vefeh ket bet gouest d’e houzañv. Ha bremañ c’hoaz ne vefeh ket gouest d’henn ober, 3 rag ma ’z oh c’hoaz troet gand an natur-den : peogwir ez eus en ho touez gwarizi ha rendael, daoust ha n’emaoh ket dindan beli an natur, ha ne renit-hu ket ho puez en eun doare denel ? 4 Pa ziskler unañ : me a zo evid Pao !, hag unañ all : me a zo evid Apollos, daoust ha ne vevit ket en eun doare denel ?\n5 Petra eo Apollos ? Petra eo Paol ? Servicherien hag o-deus degaset ahanoh d’ar feiz. Peb hini e-neus labouret hervez an donezonou bet roet dezañ gand an Aotrou. 6 Me am-eus plantet ; Apollos e-neus douret ; med Doue eo an hini e-neus lakeet da greski. 7 Evel-se an hini a blant n’eo netra ; netra an hini a zour. Doue hebken a gont : an hini a laka da greski. 8 Planta pe zoura a zo heñvel, ha peb hini a resevo e hopr hervez al labour e-no greet, 9 - rag asamblez e labourom e labour Doue, ha c’hwi eo ar park labouret gand Doue, an ti ema o sevel.\n10 Evel eun ijinour-tiez, ampart gand sikour ar hras e-neus roet Doue din, am-eus lakeet an diazezou. Unan all a gendalho gand al labour, med da beb hini teurel evez e pe zoare e sav an ti. 11 Ar fondasionou, ne hell den diazeza re all, er mêz euz ar re a zo dija anezo ; ar Hrist eo ar fondasionou-se. 12 Kendelher a heller da zevel, gand aour, arhant ha mein kaer, gand koad, foenn ha plouz, 13 med labour peb hini a vo lakeet er sklerijenn. Deiz ar varn a roio anezañ da anaoud, rag dre an tan e vo diskuliet, hag an tan a verko petra dalv labour peb hini. 14 An hini a jomo e labour en e zav, hennez a resevo eur gopr. 15 Med an hini a vo devet e labour, n’e-no ket ; eñ, e-unan, a vo salvet, med evel ma vezer a-dreuz an tan.\n16 Ne ouzoh ket ez oh templ Doue hag ema Spered Doue o chom ennoh ? 17 An hini a ziskar templ Doue a vo d’e dro diskaret gand Doue, rag santel eo templ Doue ha c’hwi eo an templ-se. 18 Arabad fazia war gement-man : ma ’z eus unan bennag ahanoh hag a zoñj dezañ beza fur hervez doare ar bed, ra zeuio da veza foll evid gounid ar furnez ; 19 rag furnez ar bed-mañ a zo follentez dirag Doue ; rag ar skritur a lavar : « Tapoud a rei an dud fur el lasou stignet ganto o-unan. » 20 hag ivez : « An aotrou a anavez menoziou an dud fur, gouzoud a ra n’int nemed avel ha moged ». 21 N’ho-peus ket eta da denna lorh euz an dud. 22 Med deoh eo peb tra : Paol, Apollos, Pèr, ar bed, ar vuez, ar maro, an amzer vremañ hag an amzer da zond ; med c’hwi a zo d’ar Hrist, hag ar Hrist a zo da Zoue.\nN’eus barner all ebed war an ebestel, nemed an Aotrou.\nIV. 1 Ni a dle beza kemeret evid servicherien an Aotrou Krist, karget da evezia war misteriou Doue. 2 Hogen, petra hortozer diouz merourien, nemed beza feal en o harg ? 3 Evidon-me, ne ran van ebed evid beza barnet ganeoh pe gand eul lez-varn euz ar bed-mañ, ne gredan ket kennebeud va barn va-unan. 4 Rebech ebed na ra din va houstiañs, gwir eo, med n’eo ket an dra-ze eo a zeu d’am justiza, va barner eo an Aotrou. 5 Setu perag na varnit ket araog.ar mare, araog ma teuio an Aotrou ; eñ a lakay sklerijenn da bara war ar pez a zo kuzet en deñvalijenn hag a zizoleio menoziou kuzet ar galon. Neuze e resevo peb hini digand Doue ar veuleudi dleet dezañ.\n6 Ablamour deoh, va breudeur, am-eus displeget an traou-se en eun doare-all, ouz o lakaad war gont Apollos ha war va hont din va-unan, deoh da zeski, diwar ar skouer a room, chom heb kemer lorh o sevel gand unan a-eneb egile. 7 - Rag piou a ra dit beza disheñvel ? Petra az-peus ha n’az-pefe ket resevet ? Ha m’az-peus resevet, perag kemer lorh ahano evel ma n’az-pefe ket resevet ? 8 Bremañ dija ho-peus bet ho kont ! Dija ez-oh pinvidig ! Hebdom ez oh rouaned ! Salv e vefeh, ma hellfem ni ivez beza rouaned ganeoh, 9 rag me a zonj din e-neus Doue on lakeet, ni ebestel, er plas diweza, evel tud barnet d’ar maro, roet da arvesti d’ar bed, d’an êlez koulz ha d’an dud. 10 Ni a zo foll ablamour d’ar Hrist, med c’hwi a zo fur e Jezuz Krist, ni a zo gwan, med c’hwi leun a nerz, c’hwi a zo enoret, ha ni disprizet. 11 Bremañ c’hoaz on-eus naon, on-eus sehed, emaom en noaz, gwallgaset, o foeta-bro ; 12 poan a gemerom o labourad gand on daouarn. Komzou dismegañsuz a vez distaget ganeom, hag e respontom gand bennoziou ; heskinet e vezom hag e houzañvom ; droug prezeget e vez diwar or penn ha ni a glask frealzi. 13 Beteg bremañ e heller lavared ez om lastez ha lostennajou ar bed.\n14 N’eo ket evid ober mez deoh e skrivan kement-se, med evid ho reprcn evel va bugale muia-karet, 15 rag, ha goude m’ho-pefe deg mil mestr kelenner er Hrist, n’ho-peus nemed eun tad, me an hini eo a zo bet tad deoh e Jezuz Krist dre an Aviel. 16 Hoh alia a ran eta : « Kemerit skouer diwarnon ». 17 Evid an dra-se end-eeun, am-eus kaset davedoh Timote, va meurbed karet ha feal en Aotrou. Degas a raio soñj deoh er pez a zo evidon an doare beva er Hrist, evel m’her prezegan e peb leh, en oll ilizou. 18 Rag, o kredi dezo ne zistrofen ket davedoh, lod a zo deuet da c’hweza gand an ourgouill. 19 Padal, ez in heb dale, ma plij gand an Aotrou, hag e ouezin da vad petra eo an dud-se, n’eo ket diouz o homzou, med diouz o oberou. 21 Petra ’zo gwelloh ganeoh ? Ez afen davedoh gand eur skourjez em dorn, pe gand karantez ha dousder ?\nEur skouer a vuez fall.\nV. 1 E peb leh e vez klevet lavared e kaver en ho touez skoueriou a vuez fall, skoueriou ha na gaver ket e-touez ar bayaned zoken : unan ahanoh a zo o veva gand gwreg e dad ; 2 hag ez oh karget a ourgouill ! Red e vefe deoh beza kemeret ar hañv, evid ma vefe taolet er-mêz euz ho touez an hini e-neus greet kement-se. 3 Evidon-me, pell diouzoh a gorv, med ganeoh a spered, am-eus dija barnet evel ma vijen bet war al leh, an hini e-neus greet kemend-all ; 4 en ano an Aotrou Jezuz Krist ha gand e halloud, e-kerz eur vodadenn, ma vezin-me unanet ganeoh a spered, 5 ra vo eur seurt den lakêet e dalh Satan, ma vo e gor v distrujet evid ma vo salvet e ene da zeiz an Aotrou.\n6 N’eo ket kaer an abeg ho-peus da gaoud ourgouill, c ’hwi a oar mad eo eun nebeudig goell a laka an toaz a-bez da hoi. 7 Taolit kuit ahanoh ar goell koz, deoh da veza toaz fresk, peogwir n’eus ket a hoell ennoh, rag lakeet eo bet d’ar maro an Oan Pask, an Aotrou Krist. 8 Ablamour da-ze, greom gouel ; n’eo ket gand goell koz, goell brein an droug hag ar pehed, med gand baraennou dihoell, nêt a beb loustoni ha leun a wirionez. 9 Skrivet am-boa deoh, em lizer, chom heb darempredi an dud gadal, 10 ne zoñjen ket, dre vraz, en dud gadal a zo er bed pe en dud troet da zastum, da laerez pe da azeuli an doueou faoz, rag neuze e vefe red deoh kuitaad ar bed. 11 Nann, skrivet am-eus deoh chom heb kaoud darempred gand eun den hag a zoug an ano a gristen, ma ’z eo gadal, troet gand an arhant, touet d’an doueou faoz, droug-prezeger, mezvier, laer, ha zoken da jom heb debri gand eur seurt den. 12 Daoust ha d’in-me eo barn an dud a ziavêz ? daoust ha n’eo ket ar re a-ziabarz eo ho-peus da varn ? 13 An dud a-ziavêz, Doue o barno ; tennit an den fallagr euz ho touez.\nProsez etre breudeur\nVI. 1 Pa zav tabut etrezoh, penaoz eta e kredit goulenn barnedigez ar bayaned ha n’eo ket hini ar zent ? 2 N’ouzoh-hwi ket eo ar zent a varno ar bed ? Ha ma ’z eo ganeoh e tle ar bed beza barnet, ha ne vefeh ket gouest da varn traou dister ? 3 Ha n’ouzoh-hwi ket e varnoh an élez ? Kentoh a-ze neuze traou ar vuez-mañ. 4 Neuze ’ta, pa vez seurt tabutou da renka, e halvit da varn tud hag he-deus an Iliz dispriz evito. 5 Evid ober mez deoh eo e lavaran kement-se. Evel-se ne vije en ho touez den ebed fur awalh evid beza gouest da varn etre e vreudeur ? 6 Med prosezi a reer, breur eneb breur, ha kement-se dirag tud difeiz. 7 N’eus forz penaoz, kaoud prosezou etrezoh a zo dija evidoh mond war ziskar. Perag ne gavit ket gwelloh e vije greet gaou ouzoh ? Perag ne gavit ket gwelloh ez afe ho peadra gand al laer ? 8 Padal, c’hwi eo a ra gaou hag a laer, ha diwar goust breudeur.\n9 Ha n’ouzoh-hwi ket n’o-do an dud disleal lod ebed e Rouantelez Doue ? Na faziit ket ! Na gadaled, nag idolerien, nag avoultrerien, nag an dud orgeduz gand bugale, 10 na laeron, na skraperien arhant, na mezvierien, na droug-prezegerien, na filouterien, n’o-dezo perz e Rouantelez Doue. 11 Setu ar pez ez oah, lod ahanoh, med gwalhet oh bet, santelleet oh bet, justizet oh bet en ano an Aotrou Jezuz Krist ha dre Spered on Doue.\n12 Aotre am-eus da ober peb tra, med n’eo ket mad peb tra din. Aotre am-eus da ober peb tra, med ne fell ket din koueza e dalh netra. 13 Ar boued a zo evid ar horv, hag ar horv evid ar boued. Doue o distrujo an eil hag egile ; med ar horv n’eo ket evid an hudurnez med evid an Aotrou hag an Aotrou evid ar horv. 14 Rag Doue hag e-neus savet an Aotrou a varo da veo a adsavo ahanom-ni ivez dre e halloud. 15 Ha n’ouzoh-hwi ket eo ho korvou izili ar Hrist ? Ha me a gemerfe izili ar Hrist evid ober anezo izili eur vaouez a vuez fall ? A nann a-vad ! 16 Ha n’ouzoh-hwi ket ne ra an hini a ya gand eur vaouez a vuez fall nemed eur horv ganti, rag skrivet eo : « ne vezo anezo o-daou nemed eur horv hebken ». 17 Hogen an hini a zeu d’en em unani gand an Aotrou a zo eun heveleb spered gantañ. 18 Tehit diouz an hudurnez. An oll behejou a vez greet a-hend-all gand an den a zo en diavêz euz e gorv, med an den gadal a beh a-eneb d’e gorv e-unan. 19 Pe n’ouzoh-hwi ket eo ho korv templ ar Spered Santel a zeu ennoh hag a zeu deoh a-berz Doue ? N’oh ket perhenn deoh hoh-unan. 20 Rag unan bennag a zo bet a paea priz ho tasprenadur. Rentit eta gloar da Zoue dre ho korv.\nResponchou da houlennou greet diwarbenn ar briedelez\nVII. 1 Ha bremañ ar respont diwar-benn ar pez ho-peus skrivet din. Mad eo d’ar gwaz chom heb mond gand eur vaouez. 2 Koulskoude, evid diwall diouz peb dizurz, da beb gwaz kaoud e wreg ha da beb maouez kaoud he gwaz. 3 D’ar gwaz ober e zever e keñver e wreg ha d’ar wreg kemend-all e keñver he gwaz. 4 N’eo ket d’ar wreg ober evel ma vije dezi he horv, med d’he gwaz ; en heveleb doare n’eo ket d’ar gwaz ober evel ma vije dezañ e gorv, med d’e wreg. 5 Na nahit ket an eil d’egile ho tever, nemed hag a-du e vefeh ho-taou, hag evid eur pennad nemed-ken, evid en em rei d’ar bedenn. Ha goudeze it endro an eil gand egile, gand aon n’e-nefe Satan tro d’ho touella diwar an dihalloud ma vefeh da veza treh warnoh hoh-unan. 6 O komz evel ma ran eo eun aotre eo a roan deoh ha n’eo ket eur gourhemenn. 7 Me ’garfe e vefe an oll eveldon-me, med peb hini a reseo digand Doue, hemañ an donezon-mañ, egile unan all. 8 D’an dud dizimez eta ha d’an intañvezed e lavaran eo mad dezo chom er stad-se eveldon va-unan. 9 Med, ma n’int ket gouest da drehi warno o-unan, dezo dimezi, rag gwelloh eo dimezi eged leski. 10 D’ar re a zo dimezet e roan ar gouhemenn-mañ, n’eo ket me, med an Aotrou : arabad eo d’ar vaouez dispartia, ’iouz he gwaz. 11 Mar deo dispartiet, dezi chom heb dimezi en-dro pe dond en-dro gand he gwaz. Arabad d’ar gwaz kas kuit e wreg.\n12 D’ar re all e lavaran, hag euz va ferz eo, ha n’eo ket a-berz an Aotrou : ma ’z eus eur wreg hag he-deus eur gwaz difeiz hag a-du evid chom ganti, arabad eo dezañ he has kuit, 14 rag ar gwaz difeiz a vez santelleet gand e wreg, hag ar wreg difeiz a vez santelleet gand he gwaz. A-hend-all e vefe dilhan ho pugale ha padal ez int santel. 15 Ar pried difeiz, ma fell dezañ ober disparti, dezañ henn ober. Pa vez kont evel-se ar breur pe ar c’hoar n’int ket dalhet, da veva e peoh eo ez oh bet galvet gand Doue. 16 Ha gouzoud a rez, maouez, ha te a zalvo da waz ? Ha gouzoud a rez, gwaz, ha te a zalvo da wreg ?\n17 A-hend-all ra vevo peb hini hervez ar stad m’edo p’eo bet galvet gand Doue. Setu ar pez a hourhemennan en oll ilizou. 18 Hemañ a oa amdrohet p’eo bet galvet ? Arabad eo dezañ kuzad kement-se. Egile a oa diamdroh ? Arabad eo dezañ beza amdrohet. 19 Beza amdrohet pe ziamdroh, an dra-ze n’eo netra, ar pez a gont eo mired gourhemennou Doue. 20 Ra jomo eta peb hini er stad m’edo p’eo bet galvet. 21 Ha sklav e oas p’out bet galvet ? Ne da ket d’en em jala, ar hontrol eo, ha goude ma hellfes beza frankizet, tenn da vad kentoh euz da stad a sklav. 22 Rag eur sklav hag a zo bet galvet gand an Aotrou a zo eur frankizad d’an Aotrou. Evel-se ivez an hini a oa frank p’eo bet galvet a zeu da veza sklav d’ar Hrist. 23 Unan a zo hag e-neus paeet priz ho tasprenadenn : na zeuit ket da veza sklaved d’an dud. 24 Da beb hini eta, breudeur, chom dirag Doue er stad m’edo p’eo bet galvet gand Doue.\n25 Diwarbenn an dud dizimez, n’am-eus ket a hourhemenn a-berz an Aotrou ; eun ali eo a roan deoh, ali eun den din da veza kredet dre drugarez an Aotrou. 26 D’am zoñj eo mad ar stad-se en abeg d’on amzer ankeniuz ; ya, kredi a ra din eo mad d’an den chom evel-se. 27 M’ar dout dimezet gand eur vaouez, na glask ket an disparti ; ma n’out ket dimezet gand eur vaouez, na glask ket a wreg. 28 Koulskoude ma teu dit dimezi, ne rez ket a behed, ha ma teu d’eur werhez dimezi, ne ra ket a behed. Med an dud dimezet o-do trubuillou braz da houzañv en o horv ha me a garfe ho mired outo. 29 Lavared a ran deoh, breudeur, berr eo an amzer. Ahanta ! Neuze d’ar re o-deus gwreg beza evel ma n’o dije ket, 30 d’ar re a ouel, evel ma ne oueljent ket, d’ar re a zo eüruz, evel ma ne vijent ket, d’ar re a bren, evel ma n’o-dije netra dezo, 31 d’ar re a denn gounidegez euz ar bed, evel ma ne rajent ket. Rag ar bed, evel m’her gwelom, a zo o vont da get.\n32 Me ’garfe ho kweled dibreder ; an den dizimez e-neus preder gand aferiou an Aotrou. Klask a ra an doare da blijoud da Zoue. 33 An den dimezet e-neus preder gand traou ar bed. Klask a ra an doare da blijoud d’e wreg ha setu eo daouhanteret e galon. 34 Evel-se ivez, ar vaouez dizimez pe ar plah yaouank a gemer preder gand aferiou an Aotrou ; c’hoant he-deus beza santel a gorv hag a spered ; an hini a zo dimezet a gemer soursi gand traou ar bed. Klask a ra an doare da blijoud d’he gwaz. 35 o lavared kement-se e klaskan ho mad, n’eo ket evid ho paka en eur stign, med evid digeri deoh hent ar mad hag evid ma vefeh unanet heb mired netra gand an Aotrou Krist.\n36 Ma z’eus unan bennag hag a gred dezañ n’eo ket deread dezañ lezel e verh dizimez mar deo dija eet er mêz a oad hag eo e zever ober evel-se, dezañ ober ar pez a gar ; ne beh ket, dezo dimezi. 37 An hini avad e-neus divizet stard en e galon heb beza poulzet gand netra hag euz e benn e-unan, da zelher ganta e verh, hennez a ra mad. 38 Evel-se an neb a zimez e verh a ra mad, an hini ne zimez ket anezi a ra gwelloh c’hoaz. 39 Ar wreg a zo unanet gand he gwaz dre al lezenn e-keid ha m’eo hemañ beo. Ma teu d’ar gwaz mervel, he-deus frankiz neuze da zimezi gand an neb a blij dezi, gand ma vo kristen. 40 Eürusoh e vo koulskoude, d’am zonj, ma chom evel m’ema, hag e kred din ema Spered Doue ganin ivez.\nKigou bet kinniget d’an idolou\nVIII. 1 Evid ar pez a zell ouz kigou bet kinniget d’an idolou, ni oll, her gouzoud a reom, on-eus anaoudegez a gement-se. Hag an anaoudegez a zeu ourgouill diwarni, ar garantez a-vad a zo skouer vad. 2 Ma kred da unan bennag anaoud eun dra bennag, ne anavez ket c’hoaz evel ma tlefed anaoud. 3 Med ma kar unan bennag Doue, eñ a zo anavezet gantañ. 4 Neuze ’ta, daoust hag aotre a zo da zebri kigou bet kinniget d’an idolou ? Goûd a reom n’eus Doue faoz ebed er bed, ha n’eus Doue all ebed nemed unan, 5 rag daoust ma ’zeus en neñv ha war an douar ar pez a vez anvet doueou, dre fazi, -rag e gwirionez ez eus evel-se meur a zoue ha meur a aotrou, 6 n’eus, d’or menoz-ni, nemed eun Doue hebken, an Tad a zeu peb tra anezañ hag ez eom davetañ, hag eunAotrou nemed ken, Jezuz Krist a zo drezañ peb tra ha ni ivez a zo drezañ.\n7 Med n’eo ket an oll o-deus an anaoudegez. Lod, merket gand an darempredou o-deus bet n’eus ket pell c’hoaz gand an doueou faoz, a zebr kig ar zakrifisou evel ma vefe kinniget e gwirionez d’an doueou faoz, hag o houstiañs, gwan anezi, a vez louzet. 8 N’eo ket boued pe voued eo a raio deom tostaad ouz Doue : ma ne zebrom ket, ne vo ket eur holl evidom, ma tebrom, ne vo ket eur gounid. 9 med diwallit na zeufe ar frankiz-se hag a zo ho lod da veza eur skoill evid an dud sempl. 10 Rag, ma vezes-te gwelet ouz taol en eun templ doueou faoz, te ha n’emaout ket heb gouzoud, daoust ha ne vo ket douget ganit da zebri kig bet kinniget d’an doueou faoz, an hini a zo sempl a goustiañs. 11 Hag ablamour d’an anaoudegez m’eo da hini ez a da goll an hini a zo sempl, ar breur-se dit m’eo maro ar Hrist evitañ. 12 O pehi evel-se a-eneb ho preudeur hag o hloaza o houstiañs, a zo gwan anezi, a-eneb ar Hrist eo e pehit. 13 Setu perag, ma teu eur boued hag a zebran da lakaad va breur da goueza, e chomin heb debri kig da viken kentoh eged beza eur skoill a lakay va breudeur da goueza.\nPaol a dro kein d’e wiriou\nIX. 1 Daoust ha me n’on ket libr ? Daoust ha n’on ket abostol ? Ha n’am-eus me met gwelet Jezuz on Aotrou ? Ha ma n’on ket abostol, evid tud a zo, evidoh-hwi da vianna ez on, rag c’hwi hoh-unan a zo ar merk anad euz va labour a abostol, en Aotrou. 3 Setu aman ar respont d’ar re a damall ahanon. 4 Daoust ha n’on-eus ket droad da zebri ha da eva ? 5 Daoust ha n’on-eus ket droad da gas ganeom eur vaouez kristen evel an ebestel all, breudeur an Aotrou ha Kefas ? 6 Daoust ha ne vefe nemed-on ha Barnabas ha n’on-dije ket ar gwir da jom heb labourad ? 7 Piou a zo bet soudard diwar e goust e-unan ? Piou a labour eur winieg o chom heb debri frouez anezi ? Piou a gas eun tropell loened da beuri hag a jom heb eva euz e lêz ?\n8 Ha ne vije an dra-ze nemed eur mod e-touez an dud, pe lavared a rafe al lezenn ar memez tra ? 9 Evid gwir, skrivet eo e Lezenn Voizez : « Ne laki ket ar vinell d’an ejenn a zo o vresa ar greun ». Ha daoust eo gand ejenned eo darbaret Doue ? 10 Daoust ha n’eo ket evidom-ni eo e komz ? Ya, evidom-ni end-eeun eo bet skrivet kement-se, rag fiziañs a dle kaoud an hini a labour an douar, ha fiziañs ivez da gaoud e lod an hini a zorn ar greun. 11 Peogwir on-eus hadet evidoh ar madou speredel, daoust ha re e vije deom gortoz diouzoh madou danvezel ? 12 Peogwir ez eus lod tud o kemer ar gwir-se warnoh, daoust ha re e vije deom gortoz diouzoh madou danvezel ? 12 Peogwir ez eus lod tud o kemer ar gwir-se warnoh, perag ne rafem-ni ket muioh c’hoaz ? Koulskoude n’on-eus ket kemeret ar gwir-se. Ar hontrol eo, gouzañv a reom peb tra evid chom heb beza eur skoill evid Aviel ar Hrist. 13 Ha n’ouzoh-hwi ket e vev diwar goust an templ ar re a zo e servich an templ, hag o-devez lod euz ar provou kinniget war an aoter ar re a zo e servich an aoter. 14 Evel-se ivez e-neus an Aotrou roet urz d’ar re a brezeg an Aviel da veva diwar goust an Aviel.\n15 Me avad n’am-eus ket kemeret hini ebed euz ar gwiriou-se, ha n’eo ket evid o goulenn eo e skrivan an dra-mañ. Kentoh mervel ! Ne denno den diganin an abeg-se a ourgouill. 16 Ma prezegan an Aviel, n’am-eus ket leh da fougeal a gement-se, eun dra red eo evidon ; gwaz-a-ze din ma ne brezegan ket an Aviel ! 17 M’her grafen euz va ferz va-unan, am-befe gwir da gaoud digoll, med n’eo ket ahanon va-unan eo her gran, med hervez ar garg fiziet ennon. 18 Peseurt digoll eo eta va hini ? Prezeg a ran an Aviel heb klask digoll ebed, heb lakaad e kount ar gwir am-eus vel prezeger an Aviel.\n19 Rag libr e keñver an oll, am-eus greet ahanon sklav an oll, evid gounid an muia posubl euz an dud, 20 gand ar Juzevien ez on bet evel eur Juzeo evid gounid ar Juzevien ; gand ar re a zo dindan al Lezenn, evel ma vijen bet me va-unan – daoust ma n’emaon ket, – evid gounid ar re a zo dindan al Lezenn ; 21 gand ar re a zo heb lezenn, evel ma vijen heb lezenn, – daoust ma n’emaon ket heb lezenn e keñver Doue peogwir eo ar Hrist va lezenn, – evid gounid ar re a zo heb lezenn. 22 Dister gand ar re zister, evid gounid ar re zister. En em roet am-eus penn-da-benn d’an oll evid savetei, kousto pe gousto, hiniennou. 23 Ha kement-se evid an Aviel, evid kaoud va lod ennañ.\n24 Ha n’ouzoh-hwi ket e red an oll rederien war al lis ha n’eus nemed unan o hounid ar priz. Redit eta e-doare da hounid anezañ. 25 Ar re oll a glask priz war al lis a rank dioueri kalz, hag int-i eo evid gounid eur gurunenn hag a wenvo, ha ni evid eur gurunenn ha ne wenvo ket. 26 Me, eta, eo evel-se eo e redan, n’eo ket mouchet va daoulagad, hag e tistagan taoliou n’eo ket e goullo. 27 Rust on evid va horv hag e zelher a ran em dalh gand aon na vefen laket er mêz va-unan goude beza prezeget d’ar re all.\nSkouer Israel er goueleh\nX. 1 Ne garfen ket e chomfeh heb gouzoud, breudeur, penaoz eo bet on tadou gwechal, p’o-doa kuiteet Bro-Ejipt ; oll on tadou a zo bet goloet gand ar goabrenn, oll o-deus treuzet ar mor ; 2 oll int bet, dre Voizez, badezet er goabrenn hag er mor ; 3 oll o-deus debret an heveleb boued a oa hini ar spered ; 4 oll o-deus evet an heveleb evaj, a oa ivez euz ar spered, rag eva reent dour euz ar roh a gerze d’o heul hag ar roh-se oa ar Zalver. 5 Ha koulskoude ar peb brasa anezo o-deus displijet da Zoue, hag ez int bet diskaret er goueleh.\n6 Kement-se a zo degouezet ganto evid rei kentel deom hag herzel ouzom da hoantaad an droug, evel m’o-doa greet ar re-ze. 7 Na droit ket gand an doueou faoz, evel m’o-deus greet lod, hervez m’eo skrivet : « Azeza a reas ar bobl evid debri hag eva ha goudeze e savjont da ebati ». 8 N’en em room ket kennebeud d’an hudurnez, evel lod anezo ma kouezas en eun devez hebken tri mil war ’n ugent anezo. 9 Na glaskom ket amproui an Aotrou, evel ma reas lod anezo, ma oent lazet gand an naered. 10 Na hrosmolit ket a-eneb Doue, evel m’o-doa greet lod anezo hag a zo bet lazet gand an êl destrujer. 11 Oll an traou a oa c’hoarvezet ganto a oa ken aliez a genteliou evidom, ha laket int bet dre skrid evid or sklerijenna, ni hag a zo en em gavet e fin an amzeriou.\n12 Rag-se eta, an hini a zoñj dezañ beza stard en e zav, taoler evez da goueza. 13 N’eus kouezet warnoh tentadur ebed hag a vije en tu all d’ho nerz-den ; feal eo Doue, ne houzañvo ket e vefeh tentet en tu all d’ho nerz. Da heul an tentadur e roio deoh an tu d’en em denna hag an nerz da herzel outañ. 14 Setu perag, va breudeur muia-karet, tehit diouz an idolèrèz. 15 Komz a ran deoh evel da dud fur ; grit ho soñj hoh-unan war ar pez a lavaran. 16 Benniga ar halir a vennoz, daoust ha n’eo ket evidom kemer perz e korv ar Hrist ? 17 Peogwir n’eus nemed eur bara hebken, n’eus ahanom nemed eur horv, daoust ma ’z om niveruz, rag oll on-eus perz en eur bara hebken. 18 Sellit ouz bugale Israel war an douar : daoust hag ar re a zebr euz kig ar zakrifis n’emaint ket e komunion gant an aoter ? 19 Petra ’fell din lavared ? e vefe eun dra bennag ar hig kinniget d’an doueou faoz, hag eun dra bennag an doueou faoz ? 20 N’int ket, med peogwir eo d’an droug-sperejou ha n’eo ket da Zoue eo e vez kinniget ar zakrifisou-se, ne feil ket din ho-pefe unvaniez gand an droug-sperejou. 21 N’hellit ket eva war eun dro euz kalir an Aotrou hag euz kalir an droug-sperejou ; n ’hellit ket mond ouz taol an Aotrou hag ouz taol an droug-sperejou ; 22 pe felloud a rafe deom hega an Aotrou. Daoust ha kreñvoh egetañ e vefem ? 23 Aotreet eo peb tra, med peb tra n’eo ket mad evidom. Aotreet eo peb tra, med peb tra ne ro ket skouer vad. 24 Na glasko nikun e vad e-unan, med hini ar re all. 25 Kement a vez gwerzet er marhad, debrit anezañ heb beza chalet gand ho koustiañs, 26 rag an douar ha kement a zo ennañ a zo d’an Aotrou.\n27 Ma teu eun den difeiz d’ho pedi ha ma kavit mad mond, debrit euz kement a vo kinniget deoh heb klask petra lavar ho koustiañs. 28 Med ma lavar unan bennag deoh : « an dra-mañ a zo kig bet provet d’an idolou », na zebrit ket anezañ ablamour d’an hini e-neus henn lavaret deoh hag ablamour d’ar goustiañs, ha n’eo ket euz ho koustiañs eo e komzan amañ, med euz e hini dezañ, 29 rag perag e ve barnet va houstiañs gand koustiaiñs unan all ? 30 Ma kemeran boued en eur drugarekaad, perag tamall ahanon evid ar pez a rentan gloar evitañ ?\n31 Pe e vefeh eta o tebri, pe oh eva, pe ho ober tra pe dra, grit peb tra evid gloar Doue. 32 Na roit tro da goueza da zen ebed, na d’ar Juzevien, na d’ar Gresianed, nag eta da Iliz Doue. 33 Er giz-se eo e klaskan-me plijoud d’an oll e peb tra heb klask n’eo ket va mad va-unan med hini kalz a dud evid ·ma vezint salvet.\nAr gwaz hag ar vaouez dirag Doue\nXI. 1 Kemerit skouer diwarnon evel ma kemeran skouer diwar ar Hrist. 2 Meuleudi a roan deoh en-abeg m’ho-pevez soñj ahanon bepred, ha ma virit ar boazamañchou koz evel m’am-eus roet anezo da anaoud. 3 Felloud a ra din koulskoude e ouezfeh kement-mañ : peb gwaz e-neus ar Hrist da benn, ar vaouez he-deus he gwaz da benn hag ar Hrist e-neus Doue da benn. 4 Kement gwaz a bed pe a brofed goloet e benn a zizenor e benn. 5 Kement maouez a-vad a bed pe a brofed digabell a zizenor he fenn, rag an dra-ze a zo evel ma vije bet touzet he bleo dezi. 6 Ma ne zoug ket ar vaouez eur ouel, dezi neuze lakaad touza he bleo ; med mar deo eur vez evid eur vaouez kaoud he bleo trohet pe douzet, dezi neuze lakaad eur ouel. 7 Ar gwaz a-vad ne dle ket golei e benn, o veza ma ’z eo skeudenn ha gloar Doue, med ar vaouez a zo gloar ar gwaz, 8 rag n’eo ket ar gwaz a zo bet tennet euz ar vaouez, med ar vaouez euz ar gwaz. 9 Ha n’eo ket ar gwaz a zo bet krouet evid ar vaouez, med ar vaouez evid ar gwaz. 10 Setu perag e tle ar vaouez dougen war he fenn ar merk euz he zujidigez ablamour d’an êlez. 11 Koulskoude en Aotrou, eur gwaz ne da ket heb ar vaouez nag ar vaouez heb ar gwaz. 12 Rag, mar deo bet tennet ar vaouez euz ar gwaz, ar gwaz a vez gan et gand ar vaouez ha peb tra a zeu euz a Zoue.\n13 Ennoh hoh-unan eo barn : daoust ha deread eo d’eur vaouez pedi Doue hag hi digabell. 14 Daoust ha ne zesk ket deoh an natur eo eur vez evid ar gwaz kaoud bleo hir, 15 pa ’z eo eun enor evid ar vaouez.rag ar bleo a zo roet dezi e-giz gouel ; 16 ha neuze, ma ’z eus hini pe hini hag a blij dezañ rendaeli a-eneb, n’om ket kustum a gement-se, na ni, nag Ilizou Doue kennebeud. 17 A-hend-all, n’am-eus ket d’ho meuli, ar bodadegou a rit a ra muioh a zroug eged a vad, 18 rag da genta, war a glevan, p’en em vodit e-giz Iliz e vez disparti etrezoh, hag e kav din n’eo ket gevier penn-da-benn ; 19 rag red eo e savje disrann en ho touez evid ma vo diskuliet pe re ahanoh a zalh mad. 20 Med p’en em vodit oll asamblez, n’eo ket pred an Aotrou eo a gemerit. 21 Rag peb hini a zo mall gantañ kemer e bred e-unan e doare m’e-neus hemañ naon ha m’eo egile mezo. 22 Daoust ha n’ho-peus ket ho tiez evid debri hag eva ? Pe fae a rit war Iliz Doue, ha mez d’ar re n’o-deus netra. Petra lavarin deoh ? Rei meuleudi deoh ? ne rin ket war ar poent-se, 23 rag kement-mañ am-eus resevet digand an Aotrou hag am-eus roet deoh : an Aotrou Jezuz, en nozvez end-eeun ma oe gwerzet, a gemeras bara, 24 ha goude beza greet eur bedenn a drugarez, e torras ar bara hag e lavaras : « va horv eo hemañ, roet evidoh, grit kement-mañ da ober koun ahanom ». 25 Evel-se e reas c’hoaz evid ar halirad goude koan en eur lavared : « Bez’ ez eo ar halirad-mañ an emgleo nevez em gwad, bewech ma ’h evoh anezañ, grit kement-mañ da ober koun ahanon ». 26 Rag beweh ma tebrit ar bara-mañ ha ma ’h evit ar halirad-mañ, eh embannit maro an Aotrou beteg ma teuio en-dro.\n27 Setu perag an neb a zebro bara an Aotrou pe a evo e galirad, heb beza din, en em rento kabluz e keñver korv ha gwad an Aotrou. 28 Da beb hini eta selled mad ennañ e-unan araog debri euz ar bara-se hag eva euz ar halirad-se, 29 rag an neb a zebr hag a ev heb kompren eo korv an Aotrou, a zebr hag a ev e gondaonidigez e-unan. 30 Se tu perag ez eus en ho touez kement a dud klañv hag a dud gwan, hag ez eus maro meur a hini. 31 Ma karfem en em varn on-unan, ne vefem ket barnet. 32 Med an Aotrou or barn evid or hentelia e-doare ma ne vefem ket kondaonet a-unan gand ar bed.\n33 Evel-se eta, breudeur, p’en em vodit evid ar pred, en em hortozit an eil egile. 34 M’e-neus unan bennag naon, ra zebro er gêr evid miret d’en em voda evid ho kondaonidigez.\nDonezonou ar Spered\nXII. 1 Evid ar pez a zell ouz an donezonou speredel, ne fell ket din e vefeh diouizieg diwar o fenn. 2 Pa oah payan, her gouzoud a rit, e vezeh poulzet warzu an idolou mud. 3 Setu perag e tisklerian deoh, n’eus den ebed o komz dre Spered Doue hag a lavarfe : « Milliget ra vo Jezuz », ha n’hell den lavared « Jezuz eo an Aotrou » nemed dre ar Spered Santel.\n4 Liez seurt donezonou a zo, med ar memez Spered eo. 5 Liez karg disheñvel a zo ivez, med ar memez Aotrou eo. 6 Liez seurt oberiadou a zo, med ar memez Doue oh oberia peb tra en oll. 7 Evid mad an oll e vez roet da beb hini e zonezon evid ma vo diskleriet ar Spered. 8 Da unan e vez roet, gand ar Spered, komz ar furnez, da unan all, dre ar memez Spered komz ar ouiziegez ; 9 da unan all, er memez Spered, donezon ar feiz, pe c’hoaz, dre ar Spered n’eus memetañ, an donezon da rei ar pare ; 10 da unan all da ober burzudou, da unan all da brofedi, da unan all da zigemma ar sperejou, da unan all da gomze yezou a beb seurt, da unan all da ziskleria ar yezou-se. 11 An oll zonezonou-se a zeu euz ar memez Spered ha n’eus nemetañ, o ingala a ra war beb hini evel ma kar.\n12 Da skouer, lakom ar horv : n’eus anezañ nemed eur horv hebken, ha koulskoude e-neus kalz izili, med an oll izili, kaer a-deus beza niveruz, n’eus anezo nemed eur horv. Evel-se ema kont gand an Aotrou Krist ; 13 rag en eur spered hebken om-ni oll bet badezet da veza eur horv hebken, koulz Juzevien ha Gresianed, koulz sklaved ha tud libr, bet deom or gwalh euz an heveleb Spered, 14 rag sklêr eo, n’eo ket greet ar horv gand eun ezel hebken, med gand meur a hini. 15 Ma lavarfe an troad : me n’on ket an dorn, n’on ket eta euz ar horv, daoust ha ne vefe ket c’hoaz euz ar horv ? 16 Ma teufe ar skouarn da lavared : me n’on ket lagad, n’on ket eta euz ar horv, daoust ha ne vefe ket c’hoaz euz ar horv ? 17 Ma ne vefe euz ar horv nemed lagad, e peleh e vefe ar hleved. Ma ne vefe anezañ nemed diskouarn, e peleh e vefe ar c’hwesa ? 18 Med Doue e-neus greet an izili ha reet e blas da beb hini er horv, e-giz ma felle dezañ. 19 Ma ne vefe ar horv a-bez nemed eun ezel, e peleh e vefe ar horv ? 20 Med meur a ezel a zo, ha koulskoude eur horv hebken.\n21 N’hell ket eta al lagad lavared d’an dom : « N’am-eus ket ezomm ahanout » nag ar penn kennebeud lavared d’an treid : « N’am-eus ket ezomm ahanoh ». 22 Kalz gwelloh c’hoaz : an izili euz ar horv hag a gavom-ni ar re zisterra a zo ivez red evidom, 23 hag ar re a lakom er renk izella eo ar re a enorom ar muia. Evel-se on izili dizonest a vez greet kalz dereatoh auto. 24 An izili onest n’o-deus ket ezomm a gement-se. Doue e-heus renket ar horv e-doare da rei muioh a enor d’ar re a-deus diouer, 25 evid ma ne vo ket a freuz er horv, med, er hontrol, evid ma vo an izili prederiet an eil gand egile. 26 Ha gouzañv poan a ra eun ezel ? An oll izili a houzañv gantañ ; hag enor a zeu d’eun ezel ? An oll a gemer perz en e levenez.\n27 Hogen bez ez oh korv an Aotrou Krist, hag izili anezañ peb hini evid e lod. 28 Dam a zo bet lakeet gand Doue en Iliz, da genta Ebestel, d’an eil prezegerien, d’an trede kelennerien, goudeze e teu an donezonou da ober burzudou, da barea, da skoazella o breudeur, da houarn, da gomz e yezou. 29 Daoust hag ez int oll ebestel, oll prezegerien, oll kelennerien ? daoust hag oll o-deus an donezon d’ober burzudou, 30 da barea, da gomz e yezou pe da zisplega ? 31 Klaskit gand gred an donezonou gwella, hag ouspenn-emaon o vond da ziskouez deoh eun hent dispar.\nMeulgan ar garantez\nXIII. 1 Ha goude ma oufen komz yezou an dud ha re an êlez, ma n’am-eus ket ar garantez, n’on nemed arem o seni pe simbalenn o tregerni. 2 Ha goude m’am-befe an donezon a brofed, goude ma ’h anavezfen an oll misteriou hag ar ouisiegez a-bez, 3 ha goude ma rofen va oll vadou en aluzenn, pe ma taolfen va horv en tan da zevi, ma n’am-eus ket ar garantez ne dalvez da netra. 4 Ar garantez a zalh mad, ar garantez a zo madelezuz hag heb avi, ar garantez ne zeu ket da fougeal na da c’hweza gand an ourgouill. 5 Ne ra ket troiou kamm, ne glask ket he mad heh-unan, ne zeu ket da daeri, ne zalh ket kaont euz an droug, 6 ne gemer ket plijadur o weled ober gaou, med kavoud a ra he flijadur er wirionez, 7 peb tra a zidamall, peb tra a gred, peb tra a esper, peb tra a houzañv.\n8 Ar garantez n’eus diskar ebed dezi ; an donezon a brofed ? da netra ez ay ; hini ar yezou ? ehana a ray ; pe hini ar ouiziegez a Zoue ? da netra ez ay ivez, 9 rag eul lodenn hebken a hellom gouzoud, eul loden hebken a hellom profedi. 10 Setu, pa vo degouezet ar pez a zo klok, ar pez n’eo nemed eul lodenn a yelo da netra. 11 Evel-se pa oan bugel, evel eur bugel e komzen, evel eur bugel e soñjen, evel eur bugel eh inteñten ; med deuet da veza eur gwaz, am-eus dilezet troiou-lavar ar bugel. 12 Bremañ e welom a-dreuz eur melezour en eur damskeud, med neuze e welim war-eeun. Bremañ eh anavezom eul lodenn, neuze eh anavezim evel m’om anavezet. 13 Bremañ eta e chom an teir-ze : ar feiz, an esperañs hag ar garantez, med ar vrasa anezo eo ar garantez.\nDonezonou ar Spered evid diorren an oll\nXIV. 1 Bezit war glask euz ar garantez, klaskit gand gred an donezonou speredel, 2 rag an neb a gomz e yezou ne gomz ket ouz an dud, med ouz Doue, n’eus den ebed evid e intent, rag d’ar Spered eo e lavar traou misteriuz. 3 Er hontrol, an neb a vez o profedi a gomz d’an dud evid sevel anezo, o hentelia, o hennerza. 4 An neb a gomz e yezou en em uhela e-unan, med an neb a brofed a uhela an Iliz.\n5 Me ’garfe e teufeh oll da gomz e yezou, med muioh c’hoaz da brofedi. Brasoh eo an hini a brofed eged an hini a gomz e yezou, nemed ha displega a rafe hemañ e unan ar pez a lavar ma hellfe evel-se an Ilizad beza santelleet. 6 Lakom bremañ, breudeur, e teufen d’ho kweled hag e komzfen e yezou, peseurt vad a rafen deoh, ma ne zeu deoh diwar va homzou na diskuliadur, na gouisiegez, na profesi, na kelennadurez.\n7 Evel-se ema kont gand ar binviou sonerez, evel ar fleüt, ar gitar, ma ne zeu ket ganto soniou disheñvel, penaoz gouzoud petra c’hoari ar fleüt pe ar gitar ? 8 Ha ma ne zeu ket gand an drompill eur zon sklêr, piou a raio e bourchasou evid an emgann ? 9 Evidoh-hwi eo heñvel, ma ne zeu ket gand ho teod komzou hag a heller intent, penaoz e vo intentet ar pez a lavarit ? En aner eo e komzoh. 10 Na ped ger a zo er bed ha peb hini e-neus e dalvoudegez. 11 Med ma ne anavezañ ket talvoudegez ar ger, e vezin eun den ayez dianav evitañ, hag eñ, eun den a yez dianav evidon. 12 C’hwi ivez, klaskit kaoud, ar muia posubl, donezonou speredel peogwir e hoantait o haoud, med ra vezo evid diorroadur an Iliz.\n13 Setu perag e tle an neb a gomz e yezou pedi evid kaoud an donezon d’o displega. 14 Ma pedan e yezou, va spered a bed, med va skiant ne denn frouez ebed ahano. 15 Petra zo da ober eta ? Pedi a rin gand va spered, med me a bedo ivez gand va skiant ; kanmeuli a rin gand va spered, med me a ganmeulo ivez gand va skiant. 16 Rag ma rentez bennoz da Zoue gand da spered hebken, penaoz ; e vo gouest da respont AMEN ar re n’int ket c’hoaz desket mad pa ne intentont ket ar pez a lavarez ? 17 Kaer kenañ eo moarvad da bedenn a drugarez, med egile n’eo ket diorroet.\n18 A drugare Doue, me a gomz e yezou muioh egedoh oll. 19 Med en eur vodadenn e kavan gwelloh lavared pemp ger êz da intent gand va skiant, evid kelenn ar re all ivez, kentoh eged deg mil e yezou. 20 Breudeur, na vezit ket bugale e-keñver ar skiant vad. E-keñver an droug ya, bezit bugaligou, med ekeñver ar skiant vad, bezit tud vraz. 21 Skrivet eo el Lezenn : komz a rin d’ar bobl-mañ dre dud a yez estren hag evel-se zoken n’am zelaouint ket, eme an Aotrou. 22 Evel-se ar yezou a zo eur zin, n’eo ket evid ar re a gred, med evid ar re ne gredont ket ; e-leh ar brofediez a zo eur zin n’eo ket evid ar re ne gredont ket, med evid ar re a gred.\n23 Ma teufe, lakom, en eun ilizad tud bodet, an oll da gomz e yezou, ar re ne reont nemed selaou, pe an dud difeiz a zeufe da antreal, daoust he ne gredfe ket dezo ho-pefe kollet ho skiant-vad. 24 Er hontrol, ma teuont oll da brofedi, an den difeiz pe an den ne ra nemed selaou hag a zeu da an treal en em gav tamallet gand an oll, barnet gand an oll ; 25 sekrejou e galon a zo dizoloet ; en em deurel a raio, e benn d’an douar, azeuli Doue ha diskleria ema Doue e gwirionez en ho touez.\n26 Petra ’ta da ober neuze, breudeur ? Pa vez bodadenn ganeoh, peb hini ahanoh a hell kana eur hantik, rei da houzoud eur gelennadurez pe eun diskuliadur, komz e yezou pe rei diskleriadur ; ra vo greet peb tra evid diorroadur an oll. 27 Pa vez komzet e yezou, ra vo greet gand daou zen, gand tri d’an hirra, ha peb hini d’e dro, hag unan bennag da ziskleria. 28 Ma n’eus den da ziskleria, ra jomo sioul ar breur er vodadenn, dezañ da gomz outañ e-unan hag ouz Doue. 29 Pa vez profedet, ra gomzo daou pe dri, d’ar re all lavared o zoñ. 30 Ma teu eun diskuliadur da unan pe unan euz ar zelaouerien, ra baouezo an hini a zo o komz. 31 Profedi a hellit oll, en eil goude egile, evid ma vo kenteliet an oll ha starteet en o menoz. 32 Ar profed a zo mestr war ar spered a brofediez a zo ennañ, 33 rag Doue n’eo ket eun Doue a zizurz med eun Doue a beoh.\n34 Evel ma vez greet e oll ilizou ar zent, ra davo ar merhed en ilizou, rag n’o·deus ket aotre da gomz, dezo chom en o flas, evel ma lavar al Lezenn. 35 M’o-devez c’hoant da veza kenteliet war dra-pe-dra, n’o-deus nemed goulenn ouz o gwaz er gêr ; n’eo ket deread d’eur vaouez komz en eur vodadenn. 36 Daoust hag euz ho ti eo bet savet komz Doue ? Daoust ha n’eus nemedoh hag ho-pefe he resevet ? 37 Ma ’zeus unan bennag hag a gred dezañ beza profed pe beza resevet eun donezon speredel bennag, dezañ anzav eo ar pez a skrivan deoh eur gourhemenn a-berz an Aotrou. 38 Ma ’zeus unan bennag ha n’henn anzav ket, hennez e-unan n’eo ket anavezet gand Doue. 39 Evel-se, breudeur, klaskit kaoud an donezon a brofediez ; ha na virit ket e vefe komzet e yesou. 40 Med ra vo greet peb tra deread, hag en urz vad.\nAr Hrist savet a varo da veo\nXV. 1 Bremañ am-eus da zisplega deoh an Aviel am-eus prezeget deoh, ho-peus degemeret hag a zalhit dezañ : 2 Dre an Aviel-se e vezoh saveteet gand ma viroh anezañ evel m’am-eus e brezeget deoh ; a-hend-all eo en aner ho-pefe kredet. 3 Ar pez am-eus desket deoh araog peb tra hag am-eus-me desket va-unan, eo kement-man : ar Hrist a zo maro evid or pehejou, evel ma oa lavaret er Skrituriou, 4 lakeet eo bet er bez, ha d’an trede deiz eo adsavet da veo evel ma oa lavaret ivez er Skrituriou ; 5 en em ziskouezet e-neus da Bèr ha goude d’an daouzeg ; 6 goudeze eo bet gwelet gand ouspenn pemp kant a vreudeur war-eun- dro, a zo beo c’hoaz an darn vuia anezo, med lod a zo maro. 7 Goudeze eo bet gwelet gand Jakez, ha goude gand an oll ebestel.\n8 D’an diweza toud, eo en em ziskouezet din-me evel d’ar paour-kêz kollidig, 9 rag an disterra on euz an ebestel : n’on ket din zoken da veza anvet Abostol, o veza m’am-eus gwallgaset Iliz Doue. 10 Med dre hras Doue ez on ar pez ma ’z on, hag e hras ennon n’eo ket chomet difrouez, pell ahano : muioh egeto oll am-eus lakeet va foan, n’eo ket me eo, a-vad, med gras Doue ganin. 11 Evel-se ’ta, int-i koulz ha me, setu ar pez a brezegen, setu ar pez ho-peus kredet. 12 Ma prezeger eo savet an Aotrou Krist a-douez ar re varo, penaoz e hell lod ahanoh lavared n’eus ket a adsav evid ar re varo ? 13 Ma n’eus adsav ebed evid ar re varo, ar Hrist kennebeud n’eo ket adsavet da veo, 14 ha ma n’eo ket adsavet ar Hrist eo goullo or prezegerez ha goullo ivez or feiz. 15 Dond a reom zoken da veza testou faoz e-keñver Doue, peogwir on-eus douget testeni faoz o lavared e-neus Doue adsavet ar Hrist da veo pa n’e-neus ket e adsavet, mar deo gwir n’eus adsav ebed evid ar re varo. 16 Ma ne adsav ket ar re varo, neuze an Aotrou Krist kennebeud n’eo ket adsavet da veo, 17 ha ma n’eo ket adsavet an Aotrou Krist, n’eo diazezet ho feiz war netra, hag emaoh c’hoaz en ho pehejou. 18 Neuze ivez ar re a zo maro en Aotrou Krist a zo kollet. 19 Ha ni, ma ’z eo evid ar vuez-man nemed ken on-eus lakeet on esperañs en Aotrou Krist, ez eo or stad ar reuzeudika a hell beza.\n20 Med bremañ, setu ar wirionez : an Aotrou Krist a zo savet a varo da veo, eñ ar henta a-douez an dud tremenet. 21 Evel-se, koulz ha ma oa deuet ar maro dre eun den, dre eun den ivez e teu an adsao da veo. 22 Evel ma varv an oll e Adam, an oll ivez o-do ar vuez er Hrist ; 23 med peb hini en e renk : an Aotrou Krist da genta-penn, goudeze ar re ’vo d’an Aotrou Krist, da geñver e zistro. 24 Da houde e vo echu peb tra, pa lako ar rouantelez etre daouarn Doue an Tad, goude beza diskaret peb domaniez, peb galloud, peb nerz, 25 rag dezan eo ren beteg m’e-no lakeet e oll enebourien dindan e dreid. 26 Hag an diweza enebour da veza diskaret eo ar maro, 27 rag lakeet e-neus peb tra dindan e dreid. Med pa lavaro : « peb tra a zo sujet » sklêr eo, n’ema ket da lakaad er gont an hini e-neus lakeet peb tra d’a zuja dezañ e-unan. 28 Ha goude ma vo bet lakeet peb tra da zuja dezañ, ar mab e-unan a blego d’an hini e-no lakeet peb tra da zuja dezañ, evid ma vo Doue peb tra e kement tra.\n29 A-hend-all petra glaskfe ar re a reseo ar vadèziant e leh ar maro ? Ma n’eus adsao ebed evid ar re varo perag neuze beza badezet en o leh ? 30 Ha ni on-unan, perag ez eus riskl evidom dalhmad ? 31 Bemdez e vez riskl a varo evidon, ken gwir ha ma ’z oh evidon, breudeur, eun abeg a lorh e Jezuz Krist or Zalver. 32 Da betra e-nefe servichet din en em ganna ouz al loened e Efez ma vije bet evid kaoud gloar dirag an dud ? Ma n’eus ket evid ar re varo a adsao d’ar vuez : debrom hag evom, rag warhoaz e varvim. 33 N’it ket da fazia : an darempredou fall a vrein an onestiz. 34 Deuit en-dro d’eur vuez eeun hag onest ha na behit mui ; rag lod ahanoh ne anavezont ket Doue, lavared aran ez eo eur vez evidoh.\n35 Med lavared e vo : ·penaoz eh adsao ar re varo da veo ? Gand peseurt korv e teuint en-dro ? 36 Diskiant a zen : ar pez a hadez-te ne zeu ket buez ennañ nemed ha mervel a rafe da genta. 37 Hag ar pez a hadez, n’eo ket eur blantenn a dle sevel med eur hreunenn noaz, eur winizenn pe eun dra bennag all. 38 Doue a ro korv dezi evel ma fell dezañ ha da beb hadenn he doare dezi. 39 Kig ebed n’eo ar memez hini gand un an all. Kemm a zo etre hini an dud, hini al loened, hini al laboused, hini ar pesked. 40 Bez ez eus korvou en neñv, ha korvou war an douar ha n’o-deus ket ar memez sked. 41 Kemm a zo etre sked an heol ha sked al loar, pe hini ar stered : kemm a zo zoken etre sked eur steredenn ha sked eur steredenn all.\n42 Evel-se ema kont ivez evid adsao ar re varo : hadet evel eun dra tonket da vreina, ar horv a zav a varo divarvel : 43 hadet evel dismegañs, e sav leun a hloar ; hadet evel sempladurez, e sav leun a nerz ; 44 hadet evel korv douarel, e tazorh korv speredel ; ma ’z eus eur horv douarel, ez eus ivez eur horv speredel. 45 An den kenta, Adam, evel ma lavar ar Skritur, a zo bet eur horv roet buez dezañ ; an eil Adam, Jezuz Krist a zo eur spered hag a ro buez. 46 Ar pez a zeu da genta, n’eo ket buez ar. spered, med buez naturel an den, ha goude e teu hini ar spered. 47 An Adam kenta, tennet euz an douar, a zo douar, e-leh an eil a zeu euz an neñv ; 48 par d’an hini douarel, an oll dud ivez a zo douarel, ha par d’an hini deuet euz an neñv, an oll dud ivez a zo an neñv o bro. 49 Setu perag, evel m’on-eus douget ennom poltred an hini douarel, e tleom dond da denna ivez d’an hini deuet euz an neñv. 50 Setu ar pez a zisklerian, breudeur : ar hig hag ar gwad n’hellont ket kaoud da hêrez rouantelez Doue, nag ar pez a zo brein kaoud da hêrez ar pez a jom heb breina.\n51 Mond a ran da rei deoh da anaoud eur mister : ne varvim ket oll, med oll e cheñchim doare ; 52 En eun taol-kont, amzer eur wilhadenn, ouz son an drompill ziweza -rag sini a ray an drompill-, ar re varo a zavo da veo divreinuz, ha ni a jeñcho doare, 53 rag, red eo e teufe ar horv breinuz-se da veza divreinuz, hag ar horv marvel-mañ tla veza divarvel, neuze e teuio da wir komzou ar Skritur : an treh a zo deuet a-benn euz ar maro. 55 E peleh, maro, ema da dreh ? e peleh ema da vroud ? 56 Broud ar maro eo ar pehed ha galloud ar pehed eo al Lezenn. 57 Bennoz da Zoue a ro deom an treh dre an Aotrou Jezuz Krist. 58 Evel-se, va breudeur ker, bezit stard, divrall, kit a tao war well, ne vo ket ho poan didalvoud en Aotrou.\nAr gest evid Iliz Jeruzalem\nXVI. 1 E keñver ar gest greet evid ar zent, c’hwi a viro, c’hwi ivez, ar gourhemennou am-eus roet da Ilizou Galasia. 2 D’an deiz kenta a beb sizun, peb hini a lakaio a-gostez en e di ar pez e-no gellet espern, evel-se ne vo ket gortozet e vefen distro evid ober ar gest. 3 Pa vezin degouezet, e kasin, gand liziri euz va ferz, ar re ho-po dibabet da gas ho tonezonou da Jeruzalem. 4 Mar deo deread ez afen me va-unan, e raint hent ganin.\n5 Mond a rin davedoh o tremen dre Vakedonia, rag ne rin nemed treuzi ; 6 du-ze e chomin ganeoh eur pennad, marteze zoken a-hed ar goañv, evid ma teufeh d’am zikour da vond pelloh, da gendelher gand va hent ; 7 rag er wech-mañ ne fell ket din ho kweled netra nemed en eur dremen dre ho kêr, fiziañs am-eus da jom ganeoh eur pennad amzer, mar deo bolontez Doue. 8 Med e Efez e chomin beteg ar Pantekost, 9 rag eun nor a zo digor braz d’am labour ha niveruz eo an enebourien. 10 Ma teu Timote, lakit evez ma vo dienkrez en ho touez, rag eveldon-va-unan e labour e servich an Aotrou. 11 Arabad eo da zen eta kaoud dismegañs evitañ ; grit gantañ ar pez a zo red evid ma hello dond en-dro beteg ennon, rag gortoz a reom anezañ, ar vreudeur ha me. 12 Evid ar pez a zell ouz Apollos, or breur, e aliet am-eus stard da vond davedoh gand ar vreudeur, med ne fell ket dezañ, a briz ebed, mond bremañ, mond a raio p’enezo tro vad.\n13 Bezit war evez, bezit stard er feiz, bezit gwazed, bezit nerzuz. 14 Grit peb tra gand karantez. 15 Eun dra all a gemennan deoh, breudeur : gouzoud a rit eo Stefan as hag e famill ar re a zo deuet da genta d’ar feiz e bro Akaia, o-deus en em lakeet e servich ar zent. 16 Bezit eta leun a zoujañs evid tud ken kaloneg hag evid kement hini a gemer lod en o labour hag en o foan. 17 Eüruz on e vefe ganin Stefanas, Fortunatoz hag Akaikoz, dalhet o-deus em hichenn ho plas- ’hwi, 18 frealzet o-deus va spered hag hoh hini, deoh eta prizoud seurt tud. 19 O saludi a ra Ilizou Azia. O gwella gourhemennou a gas deoh, en Aotrou, Akuilas ha Priska hag ivez an Iliz en em vod en o zi. 20 O saludi a ra an oll vreudeur ; en em zaludit gand eur pok santel. 21 Ar zalud-mañ a zeu euz va dom-me, Paol. 22 Ma ’z eus unan bennag ha ne gar ket an Aotrou, ra vo milliget ! Marana tha. 23 Gras an Aotrou Jezuz ra vo ganeoh. 24 Ho kared a ran, c’hwi oll e Jezuz Krist.\nKenta lizer d’ar Gorintianed | Pennad-kinnig | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16


Gouel al Levrioù e Karaes : "Hunvreoù gwenn-ha-du ha liesliv"\nPar Claude Nadeau, samedi 28 octobre 2006 à 17:44\t:: Un peu de tout\nAr bloaz-mañ, ar C'hebek oa pedet a enor Gouel al Levrioù e Karaes. Neuze ez eus bet goulennet din skrivañ ur pennad diwar-benn al liemm etre Kebek ha Breizh. Setu ar pezh hag oa bet embannet e Katalog ar Saloñs:\nNe vez ket bep tro al liammoù etre Breizh ha Kebek ar re a greder ez int. Daoust ha ne skrive ket Gaston Miron : "Te a savimp, Douar Kebek / gwele an dasorc'hidigezhioù / ha mil luc'hedenn hon treuzfurmadurioù " (Gaston Miron, "L'Octobre", in : L'homme rapaillé) d'ar mare ma embanne Xavier Grall : "Te a savimp Breizh / A c'herioù puilh evel kazarc'h / A c'herioù lemm evel ar falc'h". Muioc'h eget forzh peseurt liamm lignezel, bez'er eus etre ar Breizhad hag ar C'hebekad ul liamm kreñvoc'h eget ar gwad : hini ar gwir da vezañ ha da vevañ evel pobl, gant ur stuzegezh dimp-ni hag ur yezh dimp-ni.\nPa erruis e bro Molière, ne ouien tamm e oa un tammig bro dezhi stumm ur gêriadenn c'halian "o terc'hel penn d'an alouber c'hoazh hag atav", ha me, Kebekadez ac'hanon, o vont da gavout enni kement a draoù nes din. E Pariz an hini e tizolois Breizh, he sonerezh on bet teoget ganti diouzhtu, he yezh ken pinvidik ma choman batet bep tro ganti. Hogen ar yezh-se a felle din deskiñ, ne gleven den ouzh he c'homz war ar pemdez : eeunik a-walc'h e voen da grediñ, kentañ tro ma taolis troade Breizh-Izel, e klevjen brezhoneg war ar straed. Hogen, na war ar blasenn, nag er varaerezh, nag er fest-noz ne glevis ger brezhonek. Klask-ha-diglask a rankis ober evit diskoachañ, a-benn ar fin, un dornad brezhonegerien, a lammis ganto, c'hoantek da glevet diganto ton ha son o yezh.\nKompren a ris neuze e oa bet lavaret d'ar Vretoned kement ha ma oa bet lavaret da Gebekiz, gant Lord Durham pa embannas (e 1839) ne oa anezho "nemet ur bobl hep istor, hep lennegezh, mat hepken da vezañ enteuzet".\nEmañ hor yezh o vervel. Mar ne vez graet netra, ne chomo ac'hanoc'h nemet un Dolly Pentraeth bennak o sellet ouzh ar brezhoneg o vont e sac'h ar pilhoù.\nN'eo ket a-walc'h embann ez eus 92% a dud o sevel a-du gant saveteiñ ar brezhoneg. N'eo ket a-walc'h hetiñ ez afe niver ar vugale war-gresk er skolioù brezhonek ha war un dro sellet ouzh ar c'hlasoù o serriñ. N'eo ket a-walc'h keuziañ ne vefe ket het desket brezhoneg deoc'h.\nUn teñzor hon eus e Breizh ha n'omp ket emouiziek anezhañ. Ho kourc'hemennoù a rit da Gebekiz dre ma stourmont evit o yezh en o bro, ha c'hwi a lez hoc'h hini da vont gant Ankoù ar yezhoù.\nGouzout a ran ez eus stourmoù all er vuhez : an naonegezh er bed, ar vreskadurezh, hag an holl stourmoù-se reishoc'h an eil eget egile. Ur yezh o vervel avat a dalv mil levraoueg o leskiñ. Ur yezh o vervel a gas d'he heul un tamm eus ar gevredigezh zo bet he hini. Piv 'oar ha ned eo ket marv ar brezhoneg, yezh ar vuhez, prienn etre ar rummadoù, perzhiek e feur an emzistruj a zo ken uhel e Breizh ?\nHep an diazez kentañ anezhi, ar yezh, ne c'hall ket stuzegezh Breizh kenderc'hel da vezañ. N'on tamm nec'het gant dazont an dañs, ar sonerezh, gwriziennet da vat ha da viken en hon eñvor. Hogen, kozh-poent eo stagañ a-zevri gant ar yezh.\nFrañs am eus dilennet evit labourat enni war va micher penn orkestra; kenan e plij din ar vro-se, gant he liesseurtelezh ha daoust d'he sioù a laka an Norzhamerikaned da c'hoarzin diwar he fenn. Kavout a ra din he deus Frañs chañs o kaout Breizh enni, evel m'he deus chañs o kaout an holl rannvroioù-se, a fougaser er sturlevrioù-beajiñ o gwinoù, o meuzioù bag an taol-mouezh ken "dioutañ e-unan". Peur e vo kement a stad e Frañs gant he yezhoù hag he stuzegezhioù ken liesseurt bag he c'heuzioù ? Peur eta e teuio an douristed da vezañ poltredet dirak ar panellou-hent e Breizh, evel ma'z eer da vro-Skos da vezañ poltredet dirak panelloù-hent ha n'eus ket a zistag d'o lec'hanvioù ? Peur e vimp Europeiz da vat bag e c'hellimp embann daou c'her hon "Unaniezh en diseurtelezh" ?\nBrasat tachennad labour ! Met pep hini en e anv zo dazont ar bed en e garg. Pep hini ac'hanomp a c'hall lakaat red an istor da cheñch tu, gant ma paouezor da glemmichal ha da c'hortoz "e c'hoarvezfe un dra bennak" pe da lakaat spi e donedigezh ur mesiaz bennak : mar gra pep hini un dra bennak en e gorn, ez eo treuzfurmet ar bed a-bezh. Ret eo paouez da vezañ arvestour ha dont da vezañ oberour.\nDispac'h Habask e go. Trawalc'h ez eus bet e Breizh gant un dornad emsaverien evit kregiñ da cheñch penn d'ar vazh ha da reiñ d'ar Vretoned ar c'hoant d'o yezh. Trawalc'h ez eus bet gant huchadenn ur Gebekadez vrezhonegerez evit reiñ lañs da Ziwan Pariz. Ul lommig livadur e meur a litrad dour zo trawalc'h da cheñch al liv anezho ; trawalc'h ez eus gant ur molekul skinoberick bennak evit skinata ur vro en he fezh.\nDimp da c'hoari.\nOber a raimp eus an douar\nUn iliz-veur divoger\nMentoù ar bed\nA vo en hor c'herz.\nPep hini ac'hanomp\nEugène Guillevic (Paroi) "Art poétique"\nPar Claude Nadeau, samedi 28 octobre 2006 à 17:03\t:: Un peu de tout


Journal de Renaud Camus, dimanche 14 décembre 2014\ncréée le lundi 15 décembre 2014, 11 h 58\nmodifiée le lundi 15 décembre 2014, 12 h 13Dimanche 14 décembre 2014, minuit & quart. Quel maître admirable que Franck, décidément ! Quand on ne l’a pas entendu pendant longtemps et qu’on ~~~~~~~~ ~~ ~~~~, ~~~ ~~~ ~~~~~~~~~ ~~~~ ~~~~~~~~ ~~~ ~~ ~~~ ~~~ négliger.\nNous ~~~~~~~~~~~ ~~~~ ardente période franckiste, ~~~ ~~~ ~~~~~ ~~~~ ~~~~~ ~~~~~~~~~~~. ~~~~~ ~~ ~~~~~, ~~~ ~~~~~~~~ ~~~~~~~~~, ~~’~~ ~~~~~ ~~~ ~~~~~~~~~~ ~~~~~~~ ~~’~~~~~~~~~ ~~~ ~~~~~~~, ~~~~~~ ~~~~~~~~ ~~~~~~~~~. ~~~ ~~~ ~~~~~ ~~~~~~~ remontés tout naturellement ~~~~~~’~~~ ~~~~~~~~~~, ~~~ ~~~~~~~ ~~~~~ ~~~~~ ~~~~~~~~~~ ~~’~~~~ ~~~~~~ ~~ ~~’~~~~~~. ~~~~~~~ ~~~~ ~~~~~~~ ~~~ ~~~~~~~~, ~~~ ~~~~~~~~, ~~~~~~~ ~~~ ~~~~~~ ~~~~~~~ ~~~ ~~~~~~~~, ~~~~~ ~~~~ ~~~~~~~~ grave qui sera ~~~~~~, ~~~~~~~~~ ~~~~~~~~ ~~~~~ ~~~~~, ~~~ ~~~ ~~~~~-~~~~~~ ~~~~~~~ ~~~ ~~~~~~. ~~’~~~~ ~~~, ~~~~ ~~~~~~ ~~~~~~~ ~~~~~~~~~~~~ ~~~ ~~~~~~~~~, ~~~ ~~~~~ ~~~ “~~~~” ~~~~~~ ~~~~~~~. ~~ ~~~~~~ titre ou pas, ~~~ ~~~~~~~~~ ~~~~~~~~~~~, ~~~ ~~~ ~~~~~~~~~~, ~~~ ~~~~ ~~~~~~~ ~~~~~~~~~~~~~, ~~~ ~~~ ~~~~~~~~ ~~~~~ ~~~~~~ ~~~ ~~~~ Béatitudes ~~~ ~~~ ~~~~~ ~~~~~ ~~ ~~~~~ ~~~ congéniaux.\nFranck ~~ longtemps été desservi ~~~~~ ~~~~ ~~~~~~~, ~~~ ~~’~~~~ ~~~~~ ~~~~~~ ~~~~~~~, ~~~~~ ~~~ ~~~~~~ ~~~~~~~~~~~~~ — ~~’~~~ ~~~~~ ~~~~~ ~~~~~~~~~~, ~~~~~~~~ ~~~ ~~~ ~~~~~ ; ~~~~~ ~~~ ~~’~~~ ~~~~ ~~~~ ~~~~~~ agissant pour autant, ~~~~~~ ~~~ ~~~~~~~~~~~~ —, ~~~~ ~~~~ ~~~~~~~~~~, ~~~~ ~~~ ~~~~ “~~-~~~~~~~~~~~~~”, ~~~~ ~~~~ ~~~~~~~~~~~, ~~~~~~ ~~~~~~~ ~~~ ~~~~~~ ~~~ ~~~~~~~~~, ~~~~~ ~~~~~~~~~ ~~~~~~~~ : ~~~~~ ~~~~~~ ~~~~~~~, ~~~~~~~~~~, ~~~~~~ laid, un peu ~~~~~~~~~, ~~~~ ~~~~~ ~~~~ ~~~~~ ~~~~~~~~ ~~~~~~~~~~~~ ~~~~ ~~~~~~~~~ ~~ ~~~~~~~~, ~~~~~ ~~~~ ~~~~~~~~~~~~ ~~~~~~~~~~~~~~~. ~~~ ~~~ ~~~~~~~~~ ~~~~~~~~~~~ ~~~~ ~~ ~~~~~~ ~~~ ~~~~~ ~~~~~~ ~~~ ~~~~~~~~, la subtilité même, ~~’~~~~~~~~~~~~~ ~~~~~~~~~~~~~, ~~~~~ ~~~~~ ~~~~~~~ ~~~~ ~~~~~~ ~~~ ~~~~~~, ~~~~~-~~~~~, ~~~~~ ~~~~~~ ~~~~~ ~~~~~~, ~~~~~ ~~~~~~, ~~~~~ ~~~~~~, ~~~ ~~~~~~~ ~~~~~ ~~~~~~~~~~, ~~’~~~ ~~~ ~~~~~, ~~~ ~~~~~ plus lyrique, et ~~’~~~~~~ ~~~~~ ~~~ ~~~~~ ~~~~~~~~~ ~~ ~~~~~~~~ ~~~ ~~~~~~~~~~~, “~~~ ~~~~~ ~~~~~~~”, ~~~’~~~ ~~~~~~~~~ ~~~ ~~~~~~~~~~~ ~~~ ~~~ ~~~~~~ ~~~~~~~~~ ~~~ ~~~~~~~~, ~~~ ~~~~ ~~~~~~~ ~~~ ~~~~~~~~~~~~~~~ jusqu’à la belgitude. ~~~~~~ ~~~ ~~’~~~~~~~, ~~~ ~~~~~~ ~~’~~~~~~~~, ~~~ ~~~~, ~~’~~~~~~~~~, ~~~ ~~~~~~~, ~~~ ~~~~~~~~~, ~~~~~~’~~~ ~~~~~~~ ~~~ ~~~~~ ~~ ~~’~~~~~~~ (~~~ ~~~~~~~~~~~~ ~~~~~~~~ ~~~~~~~~~ ~~~ ~~~~~~, ~~~~~~~~~ ~~~ thème principal aux ~~~~~~~ ~~~ ~~~~~~ ~~’~~~ ~~~~~~~~ ~~~ ~~~~, ~~~~~ ~~~ ~~~~~~~~~~) ; ~~~ ~~~~~, ~~~~~~ ~~~ ~~~ ~~’~~ ~~~~~ ~~~~~~~~~~~ ~~~~~ ~~’~~~~~~~~, ~~~ ~~~~~~~~~ ~~~~~~ ~~~~~~~ ~~~ ~~~ ~~~~ réelle revient, et ~~~ ~~~~~~~~~ ~~’~~~~~~, ~~~~~~’~~ ~~~ ~~~~~~~~~~ écoute.\nAu ~~~~~~ ~~~ ~~~~~~~ ~~~~~~~~~~~~~~ ~~~~~~~~-~~-~~~~~ ~~~ ~~~~~~~~~. ~~~~ ~~~~~~~ ~~~~~ ~~’~~~~~~~~’~~~~ ~~~~ ~~~~~~~ ~~’~~~~~~~~~ ~~’~~~~~~~~ ~~~~~~~, ~~~ ~~~~~ ~~~ ~~~~~~~~~ (rien n’est moins ~~~~~~~), ~~~ ~~~~~~~ ~~~~ ~~~~~~ ~~~~ ~~~ ~~~~~~ ~~~~~ ~~~~~ ~~~~~~~~~~~~~ ~~~ ~~~~~~~, ~~~ ~~’~~~~~~ ~~~~~~~~ ~~~~ ~~~ ~~~~~~~ ~~~ ~~~~~~~~~~ ~~~ ~~~~~~~~~~, ~~~ ~~~~~~~~~~~~~~, ~~’~~~~~~~~~~, ~~~ fragments des correspondances ~~~ ~~~~~~, ~~~~ ~~’~~~~~~~~~~~~~~ ~~~~~~ ~~~ ~~~~~~~~ ~~~ ~~~~ ~~~ ~~~~ ~~~~~~~~~~~~~ ~~~ ~~~~~~~~~~ ~~~ ~~~~. ~~’~~~~~~~~~~ ~~~~~~~~~~~ — ~~~ ~~~~~ ~~~~ ~~~~~~~~~~~~ ~~~ mérite.\nNous ~~~~~~ ~~~~~~~ tout à l’heure — ~~~~~ ~~~ ~~~~~~~~~~, ~~~~~ ~~~ ~~~~ ~~~~~~~~~~~ ~~~~~~~~ ~~~~~~~~, 2001, ~~’~~~~~~~~ ~~~ l’espace — “~~~ ~~~~~~~~ ~~~~ ~~~~~~~~~~ ~~~ ~~~~~~~~”, ~~~~ ~~~~~~~ ~~~~~~~~, ~~~~~~ ~~~~ ~~’~~~~~~~~~ était consacrée aux ~~~~~~~~~~ ~~~ ~~~~~~~. ~~ ~~~ ~~~~~ ~~~~~~~~~~~~~, ~~’~~~~ ~~~~~~~~ ~~~~~~ ~~~~ ~~’~~ ~~~~~~~~. ~~~~~~ ~~~~ ~~~~~~ ~~~~~ : ~~’~~~~ ~~~ ~~~~~~~~ ~~~~ ~~’~~~~~~~ ~~~~~~~ ~~~~~~~ ans.\nCette ~~~~~~~ ~~~~~~~~~ a bien perdu ~~~ ~~~~ ~~~~~~~~, ~~~~~~~~~~. ~~~ ~~~ ~~~ ~~’~~~~~ ~~~~~~ ~~~ ~~~~~~~~~ ~~~ ~~~~~~~ : ~~~~~ ~~~ ~~~~~~~~~~ ~~~~~~~~~, ~~~ ~~ ~~ ~~~~~~ ~~~~~ cinquante ~~~~ (~~~~~~~~ ~~~~~~~ ~~~ imitait à merveille ~~~~~ ~~~~ ~~~~~~~~~~~~~~, ~~~~~ ~~~~~~~~~~ ~~~~ ~~~~~~~~~~~~~ ~~~~~ ~~~~~~~ ~~~~~~~~ ~~~ ~~~~~~~~ ~~~~~~) ; ~~~~~ ~~~ ~~~~~ ~~~~~~~~~ ~~~’~~~~~ ~~~~~~ ~~~~~~~~~~ ~~~~~ ~~~ ~~~~~~~~~~~~~, ~~~ ~~~~~~~ ~~~ ~~’~~~~~~~~~~ culturelle qu’aujourd’hui. C’est ~~~~~~ ~~~’~~~ ~~~ ~~~~~~~~~~ ~~~~~~~~, ~~~~~ ~~~ ~~~~~~~~ ~~~~~~~, ~~ ~~~~~~~~~~ ~~~~~~~~ ~~~~~~, ~~~~ ~~~~~~ ~~~~~~~~~~~~~~~~~~ ~~~~~ ~~~ ~~~~~~ ~~~~~~~~~~~~~...\nvoir l’entrée du dimanche 14 décembre 2014 et ses 4 images dans Le Jour ni l’Heure


Pajenn:Dottin - Louis Eunius.pdf/288 - Wikimammenn\nPajenn:Dottin - Louis Eunius.pdf/288\na (roed) did anoudouges, nonpas evel eur loen. 1970 me gry voair ar sord tud da ober piningen ; gueled (e)ta, ma breuder (Christen), a huy, ma hoaresed, pe deus a suid Doue, pe (a) suid an drouc spered, rac da eunan a ne ereinqued bean sur, pe (e)lar gou (a)r brofedel, a fos an ol scrilur. 38 v®\n1975 Ebars er Bib santel evoelan eo merqued, (deus a) Nabucodonosor, roue (a)r Chaldeaned, goud[e] (eu)n ombr(e a) victoairiou goneed er bresel, goude gaptiuite dec tribud (a) Jsrael, hac eun omb (a) rouane soumeted dindannan, 1980 ma teuuas quend ar fin da nem hloriflan, hac (a) entente penos an ol victoairiou se (n)a parchanchend (ne med) ontan a nonpas ous Doue ; er hontrel tretin (a) res pob Doue gand (quemend a) bouar, a rein an (ol) veselliou sac de vab Baltasar, 1985 evid mo frofange en ne discrision ; hac enf, vel eun Doue, aseed voair edron ne ele qued cousqued gand quemend (a) vanité, ma nefoay sepanand eun nosves eun vnuré, a goude boud consulted eol sugedet, 1990 ne (voay) den (quapab) d(en) jntrepretin evel ma voay Clasqued voay Danier, Jsraelid a profed, [dleed. a jspliquas dean (e)vel ma voay hoaruesed ; goul a res digantan pariuas en egamb : — « Conted din o hunvre ela, prains puisand ». 1995 A roue, leun (a) orgueil, hucsed en vanité, a laras dar profed : — « Chet(u) aman ma vnvre. Gueled a meus (vid) an nos eur voeen ar gairran, vel naneus paresed biscoais bars er vroman edeillou aloured, charmand en ne branquou, 2000 a ol euned an er de dober onegou, hac a loened farouch hac a re gruelan a deue dindanin, da nem deuertisan ». Ar profed Daniel a jspliquas dean penos ar voeen se a voay enf evnan ; 1975 Daniel, IV. Il y a un mystère breton de Nabuchodonosor (Revue cel¬ tique, t. V, p. 327) qui est dalé de 18U4. 1Ü78 quased dar A.\nAdtapet diwar « https://br.wikisource.org/w/index.php?title=Pajenn:Dottin_-_Louis_Eunius.pdf/288&oldid=154467 »


The Specials e 2013\nThe Specials a zo ur strollad sonerezh ska savet e Coventry (Rouantelezh-Unanet) e 1977. Brudet e teujont da vezañ er Rouantelezh-Unanet e dibenn ar bloavezhioù 1970 gant tonioù evel Gangsters, A Message To You Rudie pe Too Much Too Young. Asambles gant strolladoù all evel Madness e lakjont ar sonerezh ska da vezañ diouzh ar c'hiz en-dro.\n3.2 Albomoù enrollet war al leurenn\n3.4 Pladennoù bihan (singles)\nSavet e voe ar strollad e 1977 gant Jerry Dammers, Lynval Golding ha Horace Panter. Da gentañ e voent anvet The Automatics ha goude-se The Coventry Automatics. E 1978 e teuas Hall ha Radiation da glokaat ar strollad, ha dont a reas da vezañ The Special AKA The Coventry Automatics, ha goude-se The Special AKA. Joe Strummer (The Clash) a voe e-touez arvesterien unan eus o sonadegoù, hag e pedas anezho da seniñ a-raok e strollad dezhañ e-kerzh an droiad anvet On Parole UK Tour. Un taol kaer e voe a-benn brudañ The Special AKA er Rouantelezh-Unanet. E 1979 e tivizas Dammers krouiñ un ti-embann pladennoù, anvet e voe 2 Tone Records. Gant 2 Tone just a-walc'h e voe embannet ar bladenn vihan anvet Gangsters e 1979.\nAzalek ar mare-se e krogas izili ar strollad d'en em wiskañ en un doare dibar, dre veskañ dilhad mod, rude boy ha skinhead. Holl o dilhad a oa gwenn ha du, a-benn klotañ gant liv o c'hroc'hen. O fladenn vras gentañ, Specials he zitl, a voe produet gant Elvis Costello. Gant an ton anvet Too Much Too Young e tizhjont renk kentañ an hit-parade breizhveuriat, met reuz a savas abalamour da gomzoù ar ganaouenn, a oa diwar-benn an hilastaliñ. Ne rejont ket kement a verzh gant o eil pladenn vras, More Specials he zitl, peogwir ne oa ket ur bladenn sonerezh ska kement-se. Arnodiñ o doa klasket ober, ha mesket o doa sonerezhioù liesseurt : pop, new wave, muzak ha zoken ur seurt reggae psikedelek. Meur a blac'h vrudet a ganas war o zonioù, en zo zouez : Chrissie Hynde, Rhoda Dakar,Belinda Carlisle, Jane Wiedlin ha Charlotte Caffey.\nStaples, Golding ha Hall a guitaas ar strollad e 1981, goude ma vefe bet tizhet renk kentañ an hit-parade breizhveuriat gant o c'hanaouenn Ghost Town. Dammers a zegemeras neuze Stab Campbell, hag e krogjont da labourat dindan aanv orin ar strollad, da lavaret eo Special AKA. Dont a reas ur bladenn er-maez, In the studio he zitl. Ne reas ket kalz berzh, met div ganaouenn a gaver enni a voe brudet-tre : Racist Friend ha Nelson Mandela. Dammers a zivodas ar strollad hag en em ouestlas er politikerezh.\nUr wech divodet ar strollad orin e krogas e izili da gemer perzh e meur a raktres all. Lod anezho en em vodas a-benn aozañ troiadoù pe enrollañ tonioù, met gwech ebet ne voe advodet holl izili ar strollad orin.\nEr bloavezhioù 1980 e krouas Hall, Staples ha Golding ur strollad pop anvet Fun Boy Three. Berzh a-walc'h a rejont gant o zonioù Tunnel of Love, Our Lips Are Sealed ha The Lunatics (Have Taken Over the Asylum) etre 1981 ha 1983. Etre 1984 ha 1987 e voe ezel Hall eus The Colourfield. Ur wech divodet ar strollad e kendalc'has Hall e-unan. Meur a ganaouenn a skrivas evit ar strollad anvet The Lightning Seeds.\nE 1996 e teuas ar sonerezh ska da vezañ diouzh ar c'hiz en-dro er Stadoù-Unanet. Lod brasañ izili ar strollad orin en em vodas en-dro, ha sevel a rejont ur bladenn nevez, Today's Specials he zitl. War ar bladenn-se e sonjont en-dro tonioù ska ha reggae brudet. E 1998 e lakjont embann d'un Guilty 'Til Proved Innocent ha meur a sonadeg a rojont da heul. Terry Hall ha Jerry Dammers a chomas hep kemer perzh en div bladenn-se.\nE 2008 e voe bodet ar strollad en-dro, hep Jerry Dammers, a-benn lidañ tregont vloaz krouidigezh ar strollad. An droiad a vo aozet etre an 22 a viz Ebrel e Newcastle hag ar 7 a viz Mae 2009 e Londrez. Tonioù savet gant The Specials a c'haller klevout e emeur a film, evel Shaun of the Dead pe This is England.\nTerry Hall - kan\nLynval Golding - kan, gitar\nNeville Staples - kan, binvioù-sko\nJerry Dammers - touchennaouegoù\nRoddy Radiation - gitar\nHorace Panter - gitar boud\nJohn Bradbury - taboulinoù\nRico Rodriguez - trombon\nDick Cuthell - trompilh\nSpecials (1979, 2 Tone, CDL TT 5001)\nMore Specials (1980, 2 Tone, CHR TT 5003)\nAlbomoù enrollet war al leurenn[kemmañ | kemmañ ar vammenn]\n"Gangsters" (1979, 2 Tone, TT1/TT2)\n"A Message To You Rudy"(1979, 2 Tone, CHS TT5)\n"The Special A.K.A. Live!" - ("Too Much Too Young"/"Guns Of Navarone"/"Long Shot Kick De Bucket"/"Liquidator"/"Skinhead Moonstomp") (1980)\n"Rat Race" (1980, 2 Tone, CHS TT11)\n"Stereotype" (1980, 2 Tone, CHS TT13)\n"Do Nothing" (1980, 2 Tone, CHS TT16)\n"Ghost Town" (1981, 2 Tone, CHS TT17)\nwww.thespecials.com - Lec'hienn ofisiel\nAdtapet diwar « https://br.wikipedia.org/w/index.php?title=The_Specials&oldid=1822740 »


Pajenn:Perrot - Bue ar Zent.djvu/112 - Wikimammenn\nPajenn:Perrot - Bue ar Zent.djvu/112\nOber pep tra dre gustumans, hep sonjal er pez a rêr, a zo eun tech fall. Ar profed Jeremi an eus lavaret kement-man diwar-benn ar re o deus anezan : « Desolatione desolata est terra, eo quod nullus sit qui recogitet corde ; an dristidigez a zo dre holl war an douar, dre ma n’eus den ebet ken hag a dôlfe evez en e galon. »\nDidalve eo o fedennou, rak ne enoront ket Doue dreze. Eur zonj vat a darz en o spered, mes hen lezel a reont da dremen ; ar zakramanchou a zo e-tal o dor, mes ne dennont frouez ebet dioute ; fe o deus c’hoaz, mes n’eo mui nemet evel eun dra kuzet er penn pellan eus o ene, ha ne reont van ebet ken outi, nag ouz netra eus ar pez a zell ar relijion.\nO vezan dizonj evelse, an den n’hall ket mont war wellât ; derc’hel a ra da vale dre an hent heuilhet gantan betek hen, hep kaout sklerijen awalc’h da welet e vefe mat d’ezan chench giz.\nAl louzou ouz an tech-ze eo, da gentan, ar beden ; ober hon oberou a zevosion gwellan m’hallomp ; d’an eil, dizrei, beb abarde, warnomp hon unan, da welet ha mat hon deus grêt, epad an de labouriou hon stad, hon fedennou, pep tra.\nN’eus netra ken fall evel ober an treo diwar hanter.\nEizvet devez a viz C’houevrer\nItron-Varia ar Miraklou hag ar Vertuziou\nhag Itron-Varia ar C’helou Mat\nKement ha kement a wir o devoa an eil hag egile. Breiz-Uhel hag ar C’hallaoued a yeas en tu Charlez Bleaz ; Breiz-Izel hag ar Zôzon en tu Yan Montfort.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/112&oldid=140351 »


Pajenn:Le Clerc - Ma beaj Jeruzalem, 1902.djvu/233 - Wikimammenn\nPajenn:Le Clerc - Ma beaj Jeruzalem, 1902.djvu/233\ngalloud divin Jezus, en em daulaz gant e diou c’hoar en eur vagik, hag a reaz heb roenv na ouel, a-dreuz d’ar mor Kreizdouarek, an hent a refomp ni ’vit distrei euz a Jaffa da Varseilh : war aud ar Brovans e tiskennaz. Prezeg a reaz eno ar gwir fe, ha, goude bean renet iliz Marseilh epad tregont ’la evel eskop, e varvaz ’vit an eil gwech. Bet on gant ma lennerien o welet e ve en iliz koz Sant Viktor. Santez Marta ha santez Mari Madelen a zo ive eun devosion vraz evite en bro Daraskon hag Arlez, ’læc’h m’hon deuz ive tremenet.\nBetfaje. — Penaus ec’h eaz Jezuz ac’han da Jeruzalem, an de a-geñver Sul ’Leuio.\nEuz a Vetani da Vetfaje n’euz ket kalz e-tuont d’eur c’hart leo. Mont di ’ta e fell d’imp da welet al læc’h an euz bet an enor da rei eun azen da Jezus ’vit kas anean da Jeruzalem. ’Vit se e krapomp ar run a ra ’vel eur skoa da vene ar Gwe Oliv war du ar zov-heol.\nAr wenojen a gemeromp, a dle bean, pe dost, an hini a gemeraz Jezuz gant e ziskibien an devez kentan euz sunvez Pask, da laret eo an de a-geñver sul ar Bleuio. Da gentan ec’h æ war droad. Mes græt gantan eun tri c’hant kammad bennak ’boue ti Lazar, e laraz d’e ziski-\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/233&oldid=108017 »\nKemmoù diwezhañ degaset d'ar bajenn-mañ d'an 19 Gwe 2017, da 12:55.


Kervegon - Wikipedia\nReudied betek 2015, Reudied-1 abaoe 2015\nMichèle Gressus (Strollad Sokialour Gall)\n19 658 ann. (2018)\n47° 10′ 48″ Norzh\n1° 37′ 25″ Kornôg / 47.18, -1.62361111111\nkreiz-kêr : 28 m\nbihanañ 1 m — brasañ 41 m\nKervegon ( Bouguenais e galleg) a zo ur gumun a Vreizh e Kanton Reudied-1, e Liger-Atlantel, e gevred ar vro.\nKrouet e voe kumun Kervegon e 1790 diwar ar barrez katolik. Lakaet e voe da benn Kanton Kervegon hag e Bann Naoned. E 1800 e voe lakaet en Arondisamant Naoned. E 1801 e voe lakaet e Kanton Bouez pa voe diskaret Kanton Kervegon .\nMervel a reas 162 waz eus ar gumun abalamour d'ar brezel, d.l.e. 4,26% eus he foblañs e 1911 .\nImplijet e voe nijva Kervegon gant ar Royal Air Force (aerlu ar Rouantelezh-Unanet) betek miz Even 1940 ha gant al Luftwaffe (aerlu alaman) pa voe bet trec'het Bro-C'hall;\nd'ar 16 a viz Gwengolo 1943 e voe bombezet nijva Kervegon gant 51 nijerez B-17 eus ar 1st Bombardment Division (United States Army Air Forces) ;\nnijerezioù eus an aerlu alaman (Luftwaffe) kouezhet en nijva: d'ar 7 a viz Gwenholon 1940, ur Junkers Ju 88 88 e nijva Kervegon, mervel a reas e bemp nijour, douaret e voent e Pornizhan; d'an 28 a viz Mae 1941, un Heinkel 111: e vombezennoù a darzhas p'edo o touarañ, e bevar nijour a voe lazhet ha beziet e Pornizhan; d'ar 25 a viz Eost 1943 ur Junkers Ju 88, mervel a reas daou nijour, douaret e voent e Pornizhan, daou nijour all a voe gloazet; d'ar 23 a viz Gwenholon 1943, ur Focke-Wulf Fw 190 goude un emgann-aer .\nLakaet e voe ar gumun e Kanton Reudied-1 pa voe diskaret Kanton Reudied e 2014 .\nBet ganet eno: Kirill Guimard d'an 20 a viz Genver 1947.\nGinsheim-Gustavsburg, Hesse, Bro-Alamagn\nLiammoù gant :\nYené, e-kichen Rufisque, Senegal.\n↑ Cassini - EHESS - Fichenn kumun Kervegon\n↑ Eddy Florentin, Quand les Alliés bombardaient la France 1940-1945, Embannadurioù Perrin, Dastumadenn Tempnus, 2008, pajenn 250\n(br) Kervegon war lec'hienn Geobreizh\nAdtapet diwar « https://br.wikipedia.org/w/index.php?title=Kervegon&oldid=1721753 »\nKemmoù diwezhañ degaset d'ar bajenn-mañ d'an 5 Her 2016, da 18:36.


Rostrenenn - Wikipedia\nJean Paul Le Boëdec\nKumuniezh kumunioù Kreiz Breizh\n3 059 ann. (2018)\n48° 14′ 08″ Norzh\n3° 19′ 05″ Kornôg / 48.235436, -3.318134\nbihanañ 152 m — brasañ 262 m\nRostrenenn (distaget er vro: [(h)ʀosˈtʀen] pe [ˈ(h)ʀostʀen]) a zo ur gumun e departamant Aodoù-an-Arvor hag unan eus kêrioù brasañ Kreiz Breizh, en tu-hont da 3 000 a annezidi dezhi. Ur barrez eus Eskopti kozh Kernev a-raok 1790 ha kêr-benn ar Vro Fisel eo.\n2.2 Baronelezh ha kastell\n2.4.1 Brezel-bed kentañ\n2.4.2 Eil Brezel-bed\n3 Emdroadur ar boblañs abaoe 1962\n5.3 Tud liammet gant Rostrenenn pe o deus bevet eno\n6.1 Burzhud miz Kerzu 1300 hag ar pirc'hirindedoù\n9 Ar festival Fisel\nEn erminig e deir zreustell en gul\n• Ger-ardamez : Oultre ("Uheloc'h bepred"), tiegezh Rostrenenn.\nE-pad ar prantad galian-ha-roman eo deuet Rostrenenn da vezañ ur c'hroashent asambles gant Karaez (Vorgium) abalamour d'ar marc'had dreist-holl. Dont a ra da vezañ ur gêriadenn da vat pa vez savet ur c'hastellig e koad-prenn e-kichen ur stank. An ti-kêr a vez kavet bremañ er plas-se. Ar c'hastellig-se a oa bet savet gant ur baron er VIIvet kantved goude Jezuz-Krist.\nBaronelezh ha kastell[kemmañ | kemmañ ar vammenn]\nEn XIvet kantved e voe savet un tour-meur e plas ar c'hastellig. Galloudus e teuas baronelezh Rostrenenn da vezañ d'ar mare-se pa oa e varon (Riwalon aet da senesal Breizh e 1068). En em ledañ a rae levezon baronelezh Rostrenenn war pevar c'hanton betek an Dispac'h gall e 1789. Ar c'hastell a oa kelc'hiet gant mogerioù-difenn uhel hag gant ar stank bepred. Lod eus baroned Rostrenenn o deus bet ur pouez bras en istor: Jafrez Rostrenenn e-pad an Eizhvet kroaziadeg (en XIIIvet kantved), ar baron Pêr VI hag a vrezele gant Beltram Gwesklin (e 1370) hag ar baron Pêr VIII, letanant an armeoù gall, ivez, a skarzhas ar Saozon eus Frañs kuit gant Janed Ark.\nE 1581, Toussaint de Beaumanoir, mestr-kamp armeoù ar Roue ha baron Rostrenenn a greñvaas an tour-meur. E 1592, e-pad 3 bloavezh e talc'has ar c'hastell ouzh an enebourien. Met en trede bloavezh e kouezhas ar c'hastell en e boull ha distrujet e voe evit na c'hellje ket bezañ implijet ken. Distrujet e oe da vat diwar urzh ar roue gall Herri IV e 1601, dindan Elena Rostrenn, merc'h Toussaint. Ur c'hastell nevez evit an annez a voe savet gant un embregour o chom e Kemper diwar c'houlenn an dugez Elbeuf, baronez Rostrenenn en XVIIIvet kantved. Ar varoned ziwezhañ a chomas er c'hastell-se betek an Dispac'h gall. Un toull-bac'h a voe graet gantañ (evel Kampostal), ti an archerien a vo staliet e-barzh da c'houde. Tudjentil ar vro a voe toullbac'het er c'hastell e-pad an Dispac'h.\nE-pad labourioù kanol Naoned-Brest e servije ar c'hastell da bareañ ar brizonidi bolitikel, un ospital e oa d'ar mare-se. Implijet eo bet ivez evel skol ar merc'hed betek 1935, skoliatet e voent goude en ur savadur nevez: ar skol Édouard Herriot. Ar c'hastell en deus servijet evit bezañ skol an holl vugale e-pad an Eil brezel-bed, der ma oa ar c'hkommandantur e skol ar merc'hed. Ar peurrest eus ar c'hastell a zo bet distrujet evit sevel an ti-post.\nAn ti-gar e 1900.\n109 gwaz a gollas o buhez abalamour d'ar brezel hervez monumant ar re varv, d.le. 4,55 % ag ar boblañs hervez an niveradeg bet graet e 1911 .\nYuzevion a gavas repu e Rostrenenn e-pad ar brezel; unan anezhe, dimezet gant ur plac'h eus ar vro, a voe flatret ha serret, mervel a reas en Auschwitz; ur vamm hag he div blac'hig a c'hellas chom kuzhet betek an Dieubidigezh .\nKemeret e voe 36 000 Lur en ti-post ha 100 000 Lur er Banque populaire, gant tri ezel eus ar Rezistañs moarvat, d’ar 25 a viz Ebrel 1944, hervez danevell sizhuniek Titouroù Hollek Sant-Brieg .\nMervel a reas 25 den ag ar gumun abalamour d'ar brezel .\nIndez-Sina: mervel a reas nav milour.\nAljeria: mervel a reas ur soudard.\nTchad: un adjudant a varvas e 1978.\nBonen[kemmañ | kemmañ ar vammenn]\nE 1970 e voe staget kumun Bonen ouzh hini Rostrenenn.\nEn em ledet eo ar gêr tro-dro d'ar c'hastell, dreist-holl war dorgenn ar Minioù (263 metrad uhelder). A-raok an Dispac'h gall e veze korvoet ar c'hoadeier a oa tro-war-dro, diorroet eo ar gêr dre-se. 900 annezad a oa da vare an Dispac'h gall. E 1790 e teu Rostrenenn da vezañ ur gumun. Gant al lezenn eus an 26 a viz C'hwevrer 1790 e voe lakaet Rostrenenn da benn ur bann. Krouet voe neuze un takad evit labourat an douar, Rostrenenn o vezañ e-kreiz. A-drugarez da ziorroadur ar c'hehentiñ e teu kêr da vezañ liammet gant an diavaez. Diorroet 'vez ar skoliata ivez, degas a ra skolidi ha studierien. Dont a ra da vezañ ur gêr artizanel ha kenwerzhel. Da Veurzh e c'heller kavout ar marc'had e pep lec'h e kêr. Ur vediaoueg brav-tre a zo bet savet e 1993.\nIliz katolik Itron Varia an Draeneg, savet er XIVvet-XVIIvet-XIXvet kantved. Bet chapel ar c'hastell-kreñv.\nFeunteun (XVIvet kantved)\nChapel Sant Jakez (XVvet kantved)\nChapel Lokmaria (XVvet kantved)\nTiez kozh (XVIIvet kantved)\nIliz Itron Varia an Draeneg\n1761 : Olivier Perrin, engravour ha livour.\n1855 : Yann ar Fusteg, drouiz-meur.\n1857 : Yann Vari Joanno, saver pezhioù-c'hoari brezhonek.\n1888 : Eugène Bouché, eskob Sant-Brieg ha Landreger.\n1945 : Marie-Renée Oget, kannadez e Bodadenn Vroadel Paris.\n1958 : Françoise Morvan, skrivagnerez c'hallek.\n1923 : Filomena Kadored, skrivagnerez vrezhonek.\n1935 : Yann Vari Joanno, saver pezhioù c'hoari.\n1973 : Jules-Charles Le Bozec, kizellour, d'ar 24 a viz Here.\n1986 : Lomig Doniou\nTud liammet gant Rostrenenn pe o deus bevet eno[kemmañ | kemmañ ar vammenn]\nGregor Rostrenenn, geriadurour\nPêr Bourdellez, beleg ha skrivagner brezhonek\nYann Talbot, beleg ha skrivagner brezhonek\nChristophe Honoré, skrivagner ha den a sinema gallek\nBurzhud miz Kerzu 1300 hag ar pirc'hirindedoù[kemmañ | kemmañ ar vammenn]\nE miz Kerzu 1300 e voe kavet gant un den un delwenn eus ar Werc'hez Vari e-kreiz un draeneg. Pa voe lakaet an delwenn e chapel ar c'hastell e voe pirc'hirined o tont da azeuliñ Itron Varia an Draeneg. Pardon ar Werc'hez a vez dalc'het bep 15 a viz Eost.\nD'an 13 a viz Gwengolo 2004 e oa bet votet ar garta Ya d'ar brezhoneg gant kuzul-kêr ar gumun.\nD'an 19 a viz Here 2007 e oa bet roet d'ar gumun al label Ya d'ar brezhoneg live 2.\nD'an 9 a viz Mezheven 2016 e oa bet roet d'ar gumun al label Ya d'ar brezhoneg live 3.\nUr skol divyezhek publik a zo eno abaoe 1984.\nE distro-skol 2020 e oa enskrivet 124 skoliad er c'hlasoù divyezhek (37,7 % eus skolidi ar gumun evit a sell ouzh ar c'hentañ derez)<ref>Distro-skol ar c’helenn divyezhek e 2019\nMerc'hed Rostrenn 'Zizola o revr da c'holoiñ o fenn.\nAr festival Fisel[kemmañ | kemmañ ar vammenn]\nUr festival anavezet e Breizh a-bezh a vez bep bloaz e Rostrenenn, hini an dañs fisel evel-just. E 2007, da skouer, e oa bet dalc'het ar 35vet festival fisel, etre an 23 betek ar 26 a viz Eost 2007.\nE 1969 e oa dalc'het kentstrivadeg kentañ an dañs Fisel e Loudieg hag ar bloaz war-lerc'h e Bonen. Ac'halehont e oa bet kaset da Vêl-Karaez e 1972, met re vihan e oa deuet da vezañ sal ar gumun evit an dañserien. Goude-se e oa bet kaset da Rostrenenn. Hengounel eo an dañs fisel e Rostrenenn ha tro-war-dro, e Groñvel, e Plougernevel, Plevin, hag all.\nIwerzhon Ceann Toirc\nMartinik Le Morne-Rouge\nLec'hienn kumun Rostrenenn\n(br) Rostrenenn war lec'hienn Geobreizh\nLec'hienn Festival Fisel\nRostrenenn hag ar brezhoneg, pennad ABP\n↑ Nouvel atlas linguistique de la Basse-Bretagne, 2001, kt 6.\n↑ Éric Rondel, En attendant le Débarquement en Bretagne du 15 août 1943 au 6 juin 1944, pajenn 207, Dastumadenn Guerres et Conflits, Embannadurioù Astoure, Pleherel, 2011\nAdtapet diwar « https://br.wikipedia.org/w/index.php?title=Rostrenenn&oldid=1895491 »\nKemmoù diwezhañ degaset d'ar bajenn-mañ d'an 18 C'hwe 2021, da 11:19.


Jord Cochevelou - Wikipedia\nTelenn grennamzerel, bet d'ar rouanez Mari Stuart.\nTelenn arnevez e Kanada.\nGeorges Cochevelou, pe Jord Cochevelou (Pariz 1889-Pariz 1974), ebenour, luder ha soner, a oa tad da Alain Cochevelou (Alan Stivell). Genidik e oa e dad eus Gourin hag e vamm eus Pondi. Savet e oa bet Jord e Pondi, ha skoliataet er gêr-se, ha goude e Gwened hag e Santez-Anna-Wened.\nEvel Gildas Jaffrennou e oa dedennet-bras Georges Cochevelou gant an telennoù liesseurt a gaved e Kembre, Bro-Skos hag Iwerzhon betek c'hoantaat reiñ lañs ha brud dezhi war an douar-bras (komz a ra e vab eus "azginivelezh" evit a sell Breizh). Sevel a reas e delenn gentañ e deroù ar bloavezhioù 1950. E deroù ar bloavezhioù 1960 e savas an delenn gentañ gant kerdin metal, hag a zeuio ken brudet a drugarez d'e vab er bloavezhioù 1970.\nVefa de Bellaing, Dictionnaire des compositeurs de musique en Bretagne, 1992, p. 131,\nAdtapet diwar « https://br.wikipedia.org/w/index.php?title=Jord_Cochevelou&oldid=1922410 »


daveoù | Soubenn ar geek\nDielloù evit daveoù\nPosted in Filmoù with tags daveoù, mignoniezh, saoz, skiant-faltazi on C'hwevrer 26, 2015 by geekezig\nNe oan ket deuet a-benn da welet The World’s End er sinema abalamour ne oa ket bet skignet e YO e Roazhon. Met fellout a rae din groñs gwelet trede film ar “c’hornetto trilogy” (goude Shaun of the Dead ha Hot Fuzz) un deiz bennak memestra! Evel boaz eo un doare dave da filmoù all, aze ur meskaj kentoc’h etre filmoù krennarded/filmoù mignoned ha skiant-faltazi. N’eo ket ken fentus ha Hot Fuzz (start eo war memes tro!) met c’hoarzhet ‘m eus memestra ha bet kalz plijadur. Dudius-kenañ eo sur. Ur blijadur e oa gwelet aktourien all o kemer perzh e «avanturioù» an triad, Martin Freeman ha Rosamund Pike dreist-holl. Evel boaz ez eus istudennoù a-feson (Basil da skouer). Marteze a-walc’h eo ar film gwanañ diwar an tri met anzav a ran en deus plijet kalz din marteze ivez peogwir e klot moarvat gant an doare film a blij din ar muiañ e-touez an tri (filmoù zombied ha polis a oa ar reoù all).\nFilm sevenet gant Edgar Wright. Rouantelezh-Unanet ha Stadoù-Unanet Amerika, 2013, 1e49.\nCommunity – bloavezh 2\nPosted in Stiradoù, webstiradoù ha skinwel with tags bed ordinal, daveoù, mignoniezh, skol-veur, Stadoù-Unanet on Even 20, 2014 by geekezig\nUr sapre bloavezh eo eil hini Community me gav. Plijet spontus on bet gant rann Halloween, met hini Nedeleg a oa ken bamus all (ur rann a-bezh e stop-motion), hini Dungeons & Dragons ivez, hini an teulilm en ospital… Evidon-me eo aet kalz pelloc’h an traoù tro-dro d’ar “displegañ penaos e ya en-dro ar skinwel hag ar sinema”. Ar rann flashback a oa dreist ivez : un tech hegasus eus ar skinwel troet en ur farsadenn dispar. Un tamm muioc’h a istorioù “hir” a zo bet, gant Shirley o vezañ dougerez da skouer. Dreist ‘m eus kavet ar bloavezh e gwirionez hag hast ‘m eus distreiñ d’ar skol-veur gante tout!\n24 rann 20 munutenn bet skignet gant NBC etre an 23 a viz Gwengolo 2010 hag an 12 a viz Mae 2011.\nCommunity – bloavezh 1\nPosted in Stiradoù, webstiradoù ha skinwel with tags bed ordinal, daveoù, mignoniezh, skol-veur, Stadoù-Unanet on Mae 8, 2014 by geekezig\nMeur a wech em boa bet tro da glevet komz eus Community ur stirad amerikan fentus-tre war a seblant. C’hoant ‘m eus bet neuze da welet un tamm petra oa. Community a zo ur sitkom gant rannoù 20 munutenn. Heuliet e vez ur strollad mignoned en ur skol-veur kumun er Stadoù-Unanet. Ur skol-veur nul a-walc’h neuze… Abegoù a bep seurt o deus da vezañ aze o studial hag ur bern traoù droch a c’hoarvez gante. N’eus istor war hir dermen ebet, pep rann a gont un istorig.Fentus-tre eo e gwirionez. Bamus a-walc’h eo tudenn Abed da skouer, a vez bepred oc’h ober goap eus doareoù skrivañ/filmañ ar sitkom. Dedennus eo ivez ar sell war ar relijion pe ar gouennelouriezh er stirad, ur strollad tudennoù liesseurt-tre eo hag ingal e rebechont d’ar re all o evezhiadennoù dismegañsus. Ar stirad-se an hini en deus lakaet ac’hanon da gaout ur sell nevez war Ken Jeong ivez, a gaven dic’houzañvus a-raok (abalamour d’e rol e-barzh The Hangover da skouer). Un toullad traoù ouzhpenn a zo war an DVD, da skouer c’hwitadennoù pe tammoù bet tennet.\nUr blijadur eo bet dizoloiñ ar stirad-se hag emaon o kenderc’hel gant an eil bloavezh!\nStirad bet krouet gant Dan Hamon. Bloavezh 25 rann 20 munut bet skignet etre ar 17 a viz Gwengolo 2009 hag an 20 a viz Mae 2000 war chadenn NBC er Stadoù-Unanet.\nPosted in Filmoù with tags c'hoari, daveoù, fent on Meurzh 29, 2014 by geekezig\nUr film Lego? Seblantout a ra droch un tamm, ‘gav ket deoc’h? Me lâr deoc’h n’eo ket. TAMM EBET. Ma… Un tamm droch eo, evel-just met droch dreist!\nUr vuhez sioul ha hervez ar reolennoù a zo gant Emmet betek ma welfe ur plac’h yaouank koant o furchal en e lec’h labour. Dre zigouezh e kavo ar paotr ur pezh lego iskis ha setu lañset ur sapre istor. Rak un diougan a zo : an den a gavo ar pezh lego-se en do ur perzh a-bouez bras e-kerzh un darvoud spontus. Emmet n’eo ket gwall fin na netra met dont a raio a-benn, gant ur bagad tud all da sevel ur raktres evit tallañ ouzh Lord Business a fell dezhañ pegañ an holl lego ha kondaoniñ anezho da chom difiñv.\nC’hoarzhet ‘m eus forzh pegement dirak ar film. Fent droch ha daveoù a-vil-vern a zo, ur blijadur! Brav eo ar film ouzhpenn, ur striv a zo bet graet evit reiñ un neuz stop-motion da vareoù zo. E gwirionez ‘m eus kavet e klote da vat gant un istor/film a c’hallfe bezañ bet ijinet ganin, ganeoc’h, gant forzh piv, pa oamp bugale, o c’hoari gant hon lego. Onest eo, gwir. Me gav.\nUnikitty ‘zo dreist, Batman ‘zo dreist (Darkness!), ar frazenn “Rest in pieces” a zo gwellañ ar bloaz evit ar mare ha dreist-holl n’eo ket sot tamm ebet “ar gentel” (dic’hortoz ouzhpenn). Un doare da enoriñ spered ar poelladoù frank, an ijin, kaerder ar c’hoari.\nMa, setu, dreist da vat ‘m eus kavet ha ne lârin mann all ebet estreget… Everything is AWESOME !\nFilm sevenet gant Phil Lord ha Chris Meller. Stadoù-Unanet & Aostralia, (19 a viz C’hwevrer) 2014, 1e40.\nPosted in Levrioù with tags daveoù, faltazi, fent on Kerzu 22, 2013 by geekezig


Kouezhadenn Constantinopolis - Wikipedia\nKouezhadenn Constantinopolis (gresianeg bizantiat: Ἅλωσις τῆς Κωνσταντινουπόλεως, romanekadur: Hálōsis tē̂s Kōnstantinoupóleōs; Turkeg: İstanbul'un Fethi, 'Aloubadenn Istanbul') a vez graet eus aloubadenn kêr-benn Impalaeriezh Bizantion gant an Impalaeriezh Otoman. Kouezhet e oa kêr d'an 29 a viz Mae 1453, goude ur seziz a badas 53 devezh hag a oa kroget d'ar 6 a viz Ebrel 1453.\nSeziz Constantinopolis e 1453 gant Jean Le Tavernier goude 1455\nAl lu Otoman a oa kalz niverusoc'h eget na oa difennerien Constantinopolis, en e benn ar Sultan Mehmet II 21 bloaz (lesanvet diwezhatoc'h "an Alouber"). E tu Kergustentin e oa an impalaer Kustentin XI Palaiologos e penn al lu. Ur wech aloubet kêr, Mehmed II a implijas Constantinopolis evel kêr-benn nevez d'an Impalaeriezh Otoman, o kemer plas Hadrianopolis.\nKouezhadenn Kergustantin eo fin Impalaeriezh Bizantion, ha neuze an Impalaeriezh Roman\nAdtapet diwar « https://br.wikipedia.org/w/index.php?title=Kouezhadenn_Constantinopolis&oldid=1888125 »\nDernière modification le 16 Du 2020, à 20:17\nKemmoù diwezhañ degaset d'ar bajenn-mañ d'an 16 Du 2020, da 20:17.


Abadenn Ar Big a Gan : Ar Big a Gan: 7vet abadenn\nHiriv e vo un tamm ispisial an abadenn. Tro ho po da gle…\nAr Big a Gan: 8vet abadenn\nSkolidi Brec'h o deus kanet evit mont da Gan ar Bobl da …\nAr Big a Gan: 7vet abadenn\nMa, petra vo klevet en abadenn ? Leun a draoù èl kustum,…\nAr Big a Gan: 6vet abadenn\nE abadenn kentañ ar blezad skol ez eus bet kamaladed ara…\nAr Big a Gan: 5vet abadenn\nSetu abadenn ziwezhañ ar bleiad skol! Prientet eo get s…\nAbadenn Ar Big a Gan - Pennad skignet d'ar 04.02.2019\nPennad-komz kaset da benn gant : un abadenn e brezhoneg gant skolidi evit skolidi\nMa, petra vo klevet en abadenn ? Leun a draoù èl kustum, kinniget get skolidi ar Gourandel e Baod, re ar Pont Douar e Brec'h, skolidi Kewen ha re Plunered, e-tal an Alre. A bep seurt e vo tro da glevet, rimadelloù, divinadelloù matematik, ur prantad istoer a-ziàr Rouantelezh Breizh, ur reportaj a-ziàr Anne Frank, un atersadenn, un c'hoari. peadra d'ho lakaat de dremen un euriad plijus get kompagnuniezh ar vugale.\nEvit c'hoari get skolidi Brec'h setu o chomlec'h:\nKlas CM1 CM2 divyezhek\nSkol publik ar Pont-Douar\n3 straed ar pont Douar


Skoed-ardamez ar Roc’haned, en gul get nav zalbennan en aour |\n26 avril, 2019, 14:06\nSkoed-ardamez ar Roc’haned, en gul get nav zalbennan en aour\nNav rombig liv an aour, renket tri ha tri, àr ur skoed ordinal ruz e liv, a ya d’ober skoed-ardamez ar Roc’haned : en ardamezouriezh e lârer en gul get nav zalbennan en aour, 3, 3, 3.\nAn talbennan zo anezhañ ur romb toullet get ur romb bihanoc’h en e greiz. Pa’z eo bet krouet skoed-ardamez ar veskonted e oa seizh talbennan ennañ (3, 3, 1).\nSkoed-ardamez ar Roc’haned eo hini kêr Bondi abaoe 1698, ar blez ma oa bet marilhet en Ardamezeg Hollek Frañs, er marilh Breizh.\nHiziv an deiz e vez gwelet talbennanoù ar Roc’haned c’hoazh àr un niver bras a savadurioù. Kizellet int er maen ha kinkliñ a reont da skouer noedoù ar c’hastell ha porched ar benniliz.\nTalvezet o deus talbennanoù ar Roc’haned da arouez ivez d’ar Blavezh, ur vatimant dilestriñ tankoù a oa bet moret e 1960 hag a oa kêr Bondi he maeronez, betek miz Genver 1985, pa oa bet dizarmet.


Journal de Renaud Camus, mercredi 18 décembre 2013\ncréée le jeudi 19 décembre 2013, 11 h 42\nmodifiée le samedi 21 décembre 2013, 19 h 26Plieux, mercredi 18 décembre 2013, minuit et quart. Une petite expédition à Lectoure, ce matin, pour un nouveau PSA, dans l’espoir qu’il sera moins ~~~~~~~~~ ~~~~ ~~~ ~~~~~~~~~~, ~~ ~~~~~~~ ~~~~~~ ~~~ ~~~~~~~~ ~~~ ~~’~~ ~~~~~~~~ ~~~ ~~’~~~~~~~~ des Demeures, malgré ~~~~ ~~~~~~~~~~ ~~~~~~~ ~~~~~~~~~ ~~ ~~~~~~~ ~~~~~~~~~~. ~~~~ ~~~~ ~~~ ~~~~~~ ~~~ ~~~ ~~~~~~~~~ ~~~~ ~~~~ ~~~~~~~, ~~~~~~~~~~, ~~~~ ~~’~~~~~~ ~~’~~~~ ~~~~~~~~~ ~~~~~~ ~~~ ~~~~~ ~~~ ~~’~~~-~~~~~~~~, de nouveau avec ~~~ ~~~~~~~~~~~ ~~~~~~~~, ~~~~~~ ~~’~~~~~~ ~~~~~~~~~, ~~~~~ ~~~ ~~~~~~~ ~~~ ~~~~~~ ~~’~~~~ ~~~~ ~~~ ~~~~~ — ~~~ ~~~~~~ ~~~~~~~~~, décidément...\nLe ~~~~~~, ~~~~~~~~~~~~~ ~~~~, ~~’~~ ~~~~ ~~~ ~~~~~ théâtre les forums ~~~ ~~~~~~ ~~~~~ ~~~~~~~~~. ~~’~~~~~~ ~~~~~~~~~~ ~~~~~ ~~~~~~~~~~~~, ~~~~~ ~~~ ~~~~~~~~ “~~~~~~” L’IN-NOCENT, ~~~ ~~~~~~~~ ~~~ “~~~~~~~~~~ ~~~~~~~~~” ~~~~~~~~~ ~~ ~~’~~~~~~ ~~~ ~~~~~ ~~~~~~, ~~~ ~~~~ ~~~ la grande manifestation ~~~ ~~~ ~~~~~~~~ ~~~~~~~~~. ~~~~~~~’~~~ ~~’~~ ~~~~~~ ~~~~~ ~~~~~~~~~~, ~~~~~ ~~~~~~~~~~, ~~~~ ~~~~ ~~~~~~~~ ~~~~~~~~~~ ~~’~~~~~~ ~~~~~~~~~~~~ ~~~~~~ ~~~~~~~ ~~~~~~’~~ ~~~ ~~~~~ ~~~~~~~~ “~~~~~~~~~” ~~~~~~~~~~-~~~~~~~~~~~, ~~~~~~~~ ~~~~~ d’honneur vers le ~~~~ ~~~ ~~~~~~ ~~~~~ ~~~~~~~~, ~~~~ ~~~~~ ~~~~~~~ ~~~~~~~ ~~~~ ~~~~~ ~~~~~ ~~~~ (~~~~~~~~~) ~~~~~~~~ ~~~ ~~~~~~ ~~~~~~~~~~ ~~~ ~~~~~ ~~~~~~ ~~~~~~~~~~~~~~. ~~’~~~ ~~~~~~~~~ ~~~~ ~~~ ~~~~~~ marginal (c’est le ~~~~ ~~~ ~~~ ~~~~~) ~~’~~~~~~ ~~~~~~~~ ~~~ ~~~~, ~~~~~ ~~~ ~~~~~, ~~~~, ~~~~, ~~~~, ~~~~~ ~~~~, ~~~ ~~~ ~~~~~~~~~~~ ~~~~ ~~’~~~~~~~~~ ~~~~~ ~~~~ ~~~~~-~~~, ~~~ ~~~~~ ~~’~~~~~~~~ ponctuelle à l’occasion ~~~ ~~~ ~~~~~~ ~~~~~~~~~~~~~~. ~~~~~ ~~~ ~~~ ~~~~~~~~ ~~~~~~~~~~~~~ ~~~ ~~~ ~~~~~~~~~ ~~~~~~~~ ~~~ ~~ ~~~~ ~~~~~ ~~~~~~~~, ~~’~~~~~~~~~ à l’unanimité, ~~~~ ~~~~~~ ~~~~~~~~~-~~~ ~~~ ~~~~~~~ ~~~~ partie des organisateurs ~~~ ~~~~~~~~~~~ ~~~~~~~~~~~ ~~~ ~~~ ~~~~~~~~, ~~~ ~~~~ ~~~~ ~~~~~~~~~~~~~~ ~~~ ~~~~~~~~~ ~~~~ ~~~~~~~~ ~~ ~~~~~~~~ ~~~ ~~~~~~~ ~~~ ~~~~~-~~~. ~~~~~ ~~~~~~ ~~~~ ~~~~~~ ~~~~~~~~~ ~~~~~ ~~ moi la position ~~~~~~~~, ~~~ ~~~~~~~~ ~~~ ~~~~~~~~ ~~~~ ~~~~ “~~~~~~~~~~~~” ~~~ ~~~~~~~ ~~~~ ~~~~~~~ ~~~ ~~~~~~~~~~~~~~. ~~~ ~~~ ~~’~~~~ ~~~, ~~~ ~~~ ~~~~~, ~~~’~~~ ~~~~~~~~~~~ ~~~ ~~~~~, ~~~~~~ ~~~~ dizaines d’autres, d’une ~~~~~~~~~~~~~ ~~ ~~’~~~~~~ ~~~~ ~~~~~~~ ~~~ ~~~ ~~~ ~~~~~~~~~ ~~’~~~~~~ ~~~~~~ ~~~~ ~~~~~~~~~~~ ~~~~~ ~~~~ ~~~~~~ ~~~ ~~~~~~~~~~~ ~~~~~~~~ ~~~ ~~’~~~-~~~~~~~~ — ~~~ ~~~~~~ ~~~~~ ~~~~ ~~~~~ sont totalement opposées ~~ ~~~~~~~ ~~~ ~~~~~~. ~~~~~~ ~~~~ ~~~~~ ~~~ ~~~~~~~~ ~~~’~~~ ~~’~~~~ ~~~~ ~~~~~~~~~, ~~~’~~~ ~~~~~~~ ~~~~~~~~~~ ~~~~~~ intéressant ~~~ ~~~~~~ ~~’~~~~~ ~~~~~~~, ~~~~~ ~~~~~~ ~~~ ~~’~~~~~~~ ~~~~ à ses thèses, ~~~ ~~~~ ~~~~~~~ ~~~~ ~~~~. ~~~ ~~’~~~~~~~~ ~~~’~~~ ~~~~~ ~~~~~~~~~~~~ ~~~~~~~~~~ ~~ ~~~~ ~~~ ~~~~~ ~~~~~~~ ~~ ~~~~ ~~~~~~ ~~’~~~~ ~~~~~~~~~~~~ ~~~~~ ~~~~~ ~~~~~ ~~~~~~~~~~~~~~, ~~~ ~~~~~~~~~~~~ ambiguë. Conséquence de ~~~~~~ ~~~~~~~~~~~~ ~~~ ~~~~~~~ ~~~~~~~~~~~~, ~~~~~~~~~~~ ~~~ ~~~~~~~~~, ~~~ ~~ ~~~~~~ ~~’~~~~~~ ~~~~~, ~~~ ~~~ ~~~~~~ ~~~~~ ~~~~~~~~~~~, ~~~ “~~~~~~ ~~~~~~~~”, ~~~ ~~~~~~ ~~’~~~ ~~~~~~ ~~ ~~~~~~~ du ministre de ~~’~~~~~~~~~~ ~~~~~~~~~~, ~~~~~ ~~~~~ ~~~ ~~~ ~~~~~~~ ~~~ ~~~~ ~~~~~~ ~~~ ~~~~~~~~~~~ ~~~~~~~~ ~~~ ~~’~~~-~~~~~~~~. ~~’~~~~ ~~~ ~~~~~~ ~~~ ~~~~~~~ ~~~ ~~~ ~~~~~~~~~~~~ ~~~~ ~~~~~~~~ ~~~ ~~’~~~~ dix ans de ~~~~~~~~ ~~~~~ ~~~~~~~ ~~~~ ~~~~~~~ ~~~ ~~~~~~ ~~~~ ~~~~~~~~~~~ ~~~~~~ ~~ ~~~ ~~~~~~~~ “~~~~~~~~ ~~~~~~”. ~~~ ~~~~~~~~~~ ~~’~~~~ ~~~~~ tenable.\nAfchine ~~~~~~~~ ~~ ~~~~~ ~~~ ~~~~~~ ~~~~~ ~~~~~~~~~ les positions du ~~~~~~ ~~~~~~~ ~~~~ ~~~~~~~~~~~ ~~~~~~~~, ~~~ ~~~~~~ ~~~~ ~~~ ~~~~ ~~’~~ ~~~~ ~~~~~~ ~~ ~~~~~~~ ~~~ ~~ ~~’~~~~~~~, ~~~~~ ~~~~~~~~~~~~~, ~~~~~~, ~~~~ ~~~~ ~~~ ~~~~~~, ~~~ ~~~~ en profite, invitant ~~~~~~~~~~~ ~~~~~~~~ ~~ ~~~~~~~ ~~~~~~ ~~~~~~~ ~~~ ~~~~~~~~, ~~~~ ~~~ ~~~~. ~~~ ~~~~~~~~, ~~’~~~~ ~~~ ~~~~~~~, ~~~ ~~~~~~~~~ ~~~ ~~~~~ ~~~ ~~~ ~~~~ “~~~~~~” ~~~ ~~~~~~~, ~~~~~ il parle comme ~~’~~~ ~~~~~~~ ~~~~~~~ ~~~~ ~~~~ ~~~~~~~~~ ~~~~ ~~~~~~~. ~~~~~ ~~’~~~~ ~~~~, ~~~~~~, ~~~~ ~~~ ~~~ “~~~~~~” ~~~~, ~~~ ~~~~ ~~~~~~ ~~~~~ ~~~ ~~~~~~ ~~~~~~~~~ ~~~ ~~~~~~ ~~~~ libertés tout à ~~~~~ ~~~~~~~~~~~~~~ ~~~~~ ~~~ ~~~~~~~~~ ~~~~~~~~~~~ ~~~ ~~~~ ~~~~~. ~~~~~ ~~~~~~~~ ~~~ ~~~ ~~~~~ — ~~~ ~~~ ~~~~~~ ~~~ ~~’~~~ ~~ ~~~~~~ —, ~~~ ~~~~~~ ~~ ~~~~~~~~ ~~~ “laisser tomber”. Je ~~~ ~~~~~ ~~~~ ~~’~~~~~~ ~~~~~~.\nvoir l’entrée du mercredi 18 décembre 2013 et son image dans Le Jour ni l’Heure


stlepel - Wikeriadur\nSavet diwar an anv-kadarn stlap hag al lostger -el\nstlepel /ˈstlepːɛl/ verb kreñv eeun (anv-gwan-verb : stlapet) (displegadur)\nKas (un dra bennak) pell dioutañ gant nerzh\nReiñ a reas urzh d'he stlepel e-touez ar sklavourezed, d'he magañ evelte, ha dhe lakat d'ober al labourioù diesañ, hep truez ebet ouzh he yaouankiz. — (Yann-Vari Perrot, Erwan ar Moal, Bue ar Zent, Montroulez, 1912, p. 518.)\nOESTERMARK. (en ur stlepel gant herr e dog pell dioutañ) — Flatret omp bet, ha setu eno ! — (Jarl Priel, Kazh ha Logodenn, Al Liamm niv. 91, Meurzh-Ebrel 1962, p. 136.)\nTennañ a eure prim-ha-prim e borpant-stamm glas-du, lemel e vragoù-flanella da sul, diwiskañ e roched c'hlas ha stlepel e votoù-lien dioutañ. — (Jakez Konan, Lannevern e kañv ha danevelloù all, Al Liamm, 1980, p. 59.)\nAr chiminal-se a stlap moged. — (Jules Gros, Le trésor du breton parlé Troisième Partie, 1974, p. 41.)\nkaout arc'hant da stlepel : kaout arc'hant n'eus forzh pegement\nstlepel ar billig goude an trebez\ngalleg : jeter (fr) , lancer (fr)\nAdtapet diwar « https://br.wiktionary.org/w/index.php?title=stlepel&oldid=309151 »\nKemmoù diwezhañ degaset d'ar bajenn-mañ d'an 31 Kzu 2020, da 11:52.


Ur pennad Bia zo ivez.\nUr pennad Bianca de' Medici zo ivez.\nBia de' Medici, merc'h da g-Cosimo I de' Medici, marvet da 6 vloaz. Goude he marv e voe urzhiet ar poltred gant he zad ouzh Agnolo Bronzino.\nBianca de' Medici, a veze graet Bia anezhi (war-dro 1536 – 1añ a viz Meurzh 1542) a oa merc'h bastard Cosimo Iañ de' Medici, Dug-meur Toskana, ganet a-raok e eured kentañ, hag eñ 16 vloaz nemetken.\nMervel a reas ar plac'hig gant an derzhienn d'he c'hwec'h vloaz. He zad a c'houlennas ur poltred anezhi digant Agnolo Bronzino, unan eus pennoberennoù al livour. Gant poltred Bia eo bet awenet ar c'hizeller stadunanat Joseph Cornell.\nUr verr a vuhez[kemmañ | kemmañ ar vammenn]\nTimbr alaman e 1954 diwar poltred Bia de' Medici gant Agnolo Bronzino.\nN'ouzer ket piv e oa mamm Bia, met Cosimo ne oa ket koshoc'h eget 16 vloaz pa oa ganet ha ne oa ket dug-meur c'hoazh. Hervez The Tragedies of the Medici, gant Edgcumbe Staley, e veze kontet e oa ur goueriadez eus Trebbio, ma oa bet savet ar Villa di Castello gant an tiegezh Medici, pe c'hoazh e oa ur plac'h a renk uhel eus Firenze. Ne oa nemet an tad Cosimo hag ar vamm-gozh, Maria Salviati, a ouie piv e oa ar vamm, ur sekred miret mat. Met anavezet e oa Bia evel merc'h Cosimo, ha Maria Salviati a save anezhi evel he mamm-gozh.\nKreskiñ a reas el lez e-kichen Maria Salviati, gant bugale all Cosimo hag e bried.\nSkrivañ a ra Giorgio Vasari en e levr Le Vite, diwar-benn Agnolo Bronzino, poltredour al lez, en devoa poltredet "anche la Bia fanciulletta e figliola naturale del Granduca": diskouez a ra he dilhad kaer hag he bravigoù pegen uhel e oa he renk el lez.\nE 1542 e tivizas Cosimo ober ur veaj da Arezzo, a oa e dalc'h Firenze, ha c'hoantaat a reas degas e verc'h muiañ karet gantañ. E-pad an distro eo e tapas ar plac'hig un derzhienn a lazhas anezhi, ha hi pemp bloaz a boan.\nAdtapet diwar « https://br.wikipedia.org/w/index.php?title=Bia_de%27_Medici&oldid=1846363 »